Perang Current: Tesla Vs Edison

“Pertarungan” tersebut berlaku pada tahun 1893 di Chicago World’s Fair, disisi yang lain, pereka cipta Thomas Edison yang terkenal. Disebelah yang lain pula, bekas pekerjanya iaitu Nikola Tesla.

Penjelasan ringkas: arus elektrik didalam wayar besi adalah aliran elektron, ditolak bersama dengan voltan. Jika voltan berpunca dari bateri, aliran elektron bergerak dalam satu arah sahaja. Arus terus ini dipanggil dengan singkatan sebagai “DC” iaitu Direct Current.

Bagaimanapun, bateri bukanlah satu-satunya sumber tenaga. Untuk itu, kita menggunakan arang batu ataupun gas asli. Pelepasan tenaga kimia dilepaskan kedalam dandang kerana haba menghasilkan stim yang memutarkan aci (shaft) sebuah generator.

Dalam kes paling mudah, aci memutarkan magnet didalam gegelung melalui prinsip dorongan elektromagnetik menghasilkan arus elektrik.Peralihan kutub dari positif kenegatif yang berbalik beberapa banyak kali persaat sebaik sahaja aci generator berpusing.

Oleh itu, arus berulang alik pada arahnya. Ini dipanggil sebagai arus ulang alik, atau AC. Arus elektrik tersebut melakukan beberapa fungsi yang berguna pada kedua-dua arah, seperti memanaskan wayar didalam pembakar roti.

Bermula pada lewat 1880an, Edison memulakan kaedah yang lebih kos efektif dalam menjanakan tenaga elektrik, yang bersesuaian dengan peranti yang berkenaan, ini termasuklah motor dan meter yang diggunakan untuk menyukat penggunaan tenaga elektrik DC yang digunakan. Bagaimanapun, terdapat satu masalah. Pada zaman itu, tiada peranti yang boleh mengubah voltan DC kepada nilai rendah atau tinggi.

Untuk kegunaan selamat kilang dan perumahan, generator DC dicipta untuk menghasilkan elektrik pada voltan yang rendah. Kelemahannya ini bermaksud kehilangan sewaktu penghantaran dari generator kepada pengguna adalah tinggi. Edison memikirkan bahawa ini merupakan suatu masalah yang boleh diterima, tetapi ini terhad kepada jarak antara generator dan pengguna kepada kurang dari sekilometer atau dua.

Di pihak yang lain pula, Tesla mempunyai senjata rahsia dipanggil sebagai Transformer. Ianya satu susunan ringkas teras besi dan lilitan kuprum yang membenarkan voltan diubah menjadi tinggi atau rendah. Hanya masalahnya transformer ini berfungsi pada arus ulang alik (AC).

Dengan transformer, Tesla boleh mempertingkatkan pengeluaran output generator kepada beribu voltan dengan penghantaran jarak jauh dengan kehilangan elektrik yang rendah kemudiannya merendahkannya lagi dengan nilai yang selamat untuk penghantaran akhir kepada pengguna.

Namun banyak yang terpaksa di risikokan, termasuklah royalti paten dan hak untuk memberi elektrik kepada bandaraya di Amerika Syarikat. Pertarungan yang “sengit” itu dipanggil sebagai “War of the Currents”.

Terasa dengan “arus perlawanan” menghempas dan melawan beliau, Edison menukar taktik dan melancarkan kempen memberi maklumat salah untuk berhujah mengenai arus ulang alik AC adalah bahaya. Untuk menjelaskan lagi hujahnya, dia mengadakan sesi memberi kejutan elektrik kepada kucing, anjing jalanan dan kuda dihadapan orang awam

Pertempuran ini bersambung, sehinggalah kejayaan telah disahkan dimiliki oleh kem Tesla AC, mereka dianugerahkan dengan kontrak untuk memberi tenaga kepada Pameran tersebut.

Dari situ bermulalah semuanya menggunakan arus ulang alik AC, dengan keputusan muktamad proses menyalurkan elektrik pada 1896 ke kawasan lampu jalan di lorong jalan di bandaraya Buffalo dengan tenaga AC dibekalkan oleh generator hidroelektrik di Niagara Falls.

Kini 99.9% penjanaan elektrik yang menjanakan Amerika Syarikat adalah penggunaan arus ulang alik AC.

RUJUKAN:

Michael S. Rosenwald (2017) “Great God, he is alive!” The first man executed by electric chair died slower than Thomas Edison expected. The Washington Post

Alan Finkel (2017) Tesla vs Edison: the AC/DC current wars make a comeback


Kanser Sebagai Penyakit Moden

Kanser sebenarnya tidak boleh kita faham sebagai suatu penyakit. Sebaliknya, kanser ialah suatu keadaan yang mana sel bertumbuhan secara tidak normal sampai memberikan kesan dalam bentuk pencer0bohan terhadap anggota-anggota tubuh yang lain.

Tetapi ada juga kanser yang duduk setempat sambil memberikan impaknya. Dan selalunya kanser dikenalpasti berdasarkan simptom-simptom yang sudah dimasyhurkan melalui teknologi dan ilmu perubatan moden. Cuma ada juga situasi seperti kanser buah z*kar atau payu dara yang boleh kita tengok secara manual, iaitu dengan mengenalpasti benjolan tidak normal.

Tetapi apabila kita sedang melihat topik kanser, jangan sesekali Google. Ini kerana sakit kepala biasa pun menurut Pakcik Google boleh jadi kanser otak. Sakit hidung sikit dikira kanser hidung. Lidah tumbuh uls3r agak serius sudah dikategorikan kanser lidah. Walaupun kita tidak boleh panik, jangan sesekali meremehkan simptom yang berkemungkinan kanser. Kerana dari segi sejarah, kanser memang sangat kerap berlaku.

Pada hari ini penyalahgunaan tembakau menyumbang kepada 22% kematian angkara kanser. Obesiti, gaya hidup tidak sihat dan pengambilan alk*hol pula menyumbang kepada 10% kematian angkara kanser.

Peratusan untuk menghidapi pelbagai jenis kanser berkurangan dengan cara tidak merokok, mengurangkan atau mensifarkan minuman alkohol dan banyak memakan sayur-sayuran dan buah-buahan. Vaksinasi pun boleh bantu melawan penyakit-penyakit berjangkit. Untuk penjagaan kulit pula, terlalu banyak terkena matahari pun tidak baik juga.

Pada tahun 2015, seramai 90.5 juta orang di seluruh dunia menghidap kanser dengan penambahan kes terbaru sebanyak 14.1 juta setahun. Antara kanser yang paling popular ialah paru-paru, prostat dan perut. Statistik juga dijangka akan tetap naik sebab makin ramai hidup dalam usia tua. Untuk mengatakan bahawa kanser ialah jelmaan penya*kit moden pun tidak boleh juga, sebab kewujudannya telah direkodkan dalam sejarah.

Sekitar zaman 1600 S.M., peradaban Mesir Purba telah menceritakan dengan terperinci tentang suatu penyakit misteri. Apabila diteliti semula, penyakit yang disebutkan itu ialah kanser payu dara. Hippocrates pun menemui beberapa jenis kanser yang disebutnya ‘karkinos’ iaitu ketam kerana ciri-ciri kanser dikenalpastinya. Semasa beliau mem0tong luk4 kanser, urat-urat yang menyelirat membuat bentuk bagaikan kaki ketam.

Jadi karkinos pun kemudian dimasyhurkan sebagai c*anser yang diterjemahkan ke kanser dalam bahasa Melayu.

Kenapa kanser makin kerap berlaku sekarang berbanding zaman dulu? Sebenarnya tidak pun. Kanser cuma semakin kerap dilaporkan sekarang oleh kerana kesedaran awam dan ilmu perubatan. Jika dulu, ramai yang akan fikir kena buatan orang ataupun sakit biasa saja. Kanser prostat akan dianggap sebagai batu karang. Ataupun lebih teruk lagi apabila kanser didiagnoskan seorang doktor kuno sebagai bisul biasa yang takkan berhenti sakitnya sampai orang tersebut m*ti.

Namun 300 tahun antara abad ke-15 dan 17 memberikan pendedahan luar biasa tentang kanser. Dr. Wilhelm Fabry daripada Jerman mendapatkan keizinan untuk melakukan b3dah siasat. Dan beliau mendapati bahawa kanser payu dara berlaku akibat susu beku dalam salur penyusuan. Dr. Francois de La Boe Sylvius dan René Descartes pula bertanggapan bahawa semua penya*kit ialah hasil daripada pemprosesan kimia yang tidak betul. Nicolaeus Tulp pula berpegang kepada emosi dengan mengatakan kanser ialah racvn yang merebak secara perlahan dan boleh menjangkiti orang.

Perjalanan mengenalpasti kanser memakan masa yang sangat lama. Setiap satu kes perlu diamati dengan baik. Namun kita hidup di zaman yang sangat baik kerana kanser yang ada sudahpun disediakan peluang rawatan tidak diterima nenek moyang kita.

Semoga dijauhkan penyakit ini dari kita semua.

RUJUKAN:

Canser (WHO) – https://www.who.int/en/news-room/fact-sheets/detail/c*anser

Canser Center – https://www.mayoclinic.org/depart…/mayo-clinic-c*anser-center


4 Jun Dalam Sejarah Dunia

4 Jun 2019 ialah tarikh ulang tahun ke-30 bagi 2 peristiwa bersejarah yang wajib diambil tau oleh semua pengkaji hubungan antarabangsa.

Yang pertama ialah Peristiwa Dataran Tiananmen bertarikh 4 Jun 1989. Kalau korang subscribe atau follow page seperti Foreign Policy, Foreign Affairs atau The Diplomat mesti dah baca sampai lebam artikel pasal ni.

Peristiwa tersebut berpunca daripada demonstrasibesar-besaran mahasiswa di Dataran Tiananmen (“Gate of Heavenly Peace”), pintu masuk ke istana lama Forbidden City di mana terletaknya ibu pejabat Parti Komunis China. Selepas 2 bulan mahasiswa berkampung di dataran menuntut demokrasi, Deng Xiaoping (pemimpin tertinggi China masa tu) mengarahkan tentera untuk suraikan petunjuk perasaan.

Ratusan mati menurut kiraan kerajaan, tapi media dan NGO buat anggaran sampai ribuan kalau tak cecah 10,000 orang. Jadi kadang orang namakan Peristiwa Dataran Tiananmen sebagai satu “massacre”.

Kedua ialah pilihanraya bersejarah Poland yang juga bertarikh 4 Jun 1989, yang merupakan pilihanraya pertama Poland sejak ia jadi negara komunis dan menyaksikan kekalahan parti komunis yang memerintah Poland selama 4 dekad.

Walaupun Beijing dan Warsaw berbeza jarak 7,000 km, tapi kedua-dua peristiwa ni saling berkaitan dan dilihat sebagai sebahagian daripada gelombang revolusi tahun 1989-1991 yang menumbangkan rejim-rejim komunis di seluruh Eropah Timur, dengan itu menamatkan Perang Dingin antara blok kapitalis (pimpinan US) dan blok komunis (pimpinan Kesatuan Soviet) sejak tamat Perang Dunia Kedua pada tahun 1945.

Cuma, “revolusi” di China tak menjadi, dan China kekal sebagai salah satu daripada 4 negara yang masih mengaku diri sebagai komunis pada hari ini, bersama-sama Cuba, Laos dan Vietnam. Korea Utara dah lama tak mengaku diri komunis, menggantikan Marxisme-Leninisme dengan “Juche”. Mongolia, negara komunis kedua tertua selepas Soviet terkesan dengan revolusi di Eropah dan menamatkan pemerintahan komunis pada Mac 1990 serta mengadakan pilihanraya.

Manakala kejayaan revolusi di Poland mencetuskan kesan domino (satu jatuh, semua jatuh) di seluruh Eropah Timur. Dari Poland, Hungary, Jerman Timur, Czechoslovakia, Bulgaria, Albania hingga ke Yugoslavia, semua kerajaan komunis jatuh dalam masa beberapa bulan. Dan akhirnya abang long komunis, Kesatuan Soviet pun give up komunisme pada 25 Disember 1991.

Revolusi 1989 mewujudkan “euforia” di kalangan pembuat dasar dan ahli sains politik di Barat yang berhaluan “liberal internationalist”. Seorang bernama Francis Fukuyama melihat Revolusi 1989 sebagai bukti keinginan semua manusia terhadap sistem demokrasi liberal, dan sebagai tanda kemenangan ideologi liberalisme ke atas komunisme sebagai ideologi sejagat.

Golongan liberal internationalist ni hairan kenapa tuntutan demokrasi pada Jun 1989 gagal di China tapi berjaya di Eropah Timur. Teori pemodenan Barat berandaian bahawa liberalisasi ekonomi akan membawa kepada liberalisasi politik. Apabila negara mengamalkan kapitalisme, ia akan melahirkan golongan kelas menengah yang lebih bijak pandai akan membuat tuntutan ke arah demokrasi. Itu harapan komuniti pembuat dasar dan akademik Barat terhadap China apabila ia melaksanakan liberalisasi ekonomi pada tahun 1978.

Selepas Peristiwa Dataran Tiananmen, US terus mengutuk China dengan sekeras-kerasnya, mengenakan sekatan ke atas China dan memberi perlindungan kepada tokoh mahasiswa yang melarikan diri daripada China selepas 4 Jun 1989. Tapi tak lama kemudian, US dan China berbaik semula. US anggap China masih memerlukan masa untuk mencapai demokrasi, mungkin selepas ekonomi China jadi betul-betul mantap.

Jadi, pada tahun 1999, US memberi taraf Permanent Normal Trade Relations (PNTR) kepada China yang membolehkan China menyertai World Trade Organization (WTO) pada tahun 2001. Once masuk ke dalam WTO, pertumbuhan ekonomi China lagilah jadi unstoppable. Tapi bukan saja China tak jadi demokratik, malah ia mencabar US dengan ideologi authoritarianisme. Sebab tu Trump kritik tindakan Bill Clinton memberi PNTR kepada China dan ingin “memperbetulkan” kesilapan US melalui pendekatan “trade war”.

Kebangkitan ekonomi China bukan saja tidak menimbulkan keinginan terhadap demokrasi, malah rakyat China jadi semakin berharap kepada pemerintahan parti komunis. Pemerintahan China sekarang terbukti efisien, nak bina high speed rail menghubungkan timur dan barat China hanya memerlukan sebulan dua. Mereka risau, sekiranya China jadi sebuah demokrasi, ia akan jadi kelam kabut macam jirannya India, nak baiki jalan kat kampung pun ambil masa bertahun-tahun.

Yang ironiknya, negara-negara Eropah Timur yang menjadi pencetus dalam Revolusi 1989 pun mula menampakkan kebangkitan ideologi authoritarian. Masalah ekonomi berekoran pendemokrasian membuat rakyat di Poland dan Hungary menyokong parti-parti sayap kanan yang berkecenderungan authoritarianisme seperti PiS di Poland dan Fidesz di Hungary.

Rusia dah lama give up demokrasi liberal selepas pendemokrasian pada 1990-an menyebabkan ekonomi negara dikuasai oleh oligarch (ahli perniagaan monopoli yang berkepentingan). Hanya selepas Putin memerintah, masalah oligarch dapat diselesai dan Rusia kembali jadi negara yang disegani.

Jadi soalan yang menarik di sini ialah: apakah senario hari ini sekiranya Peristiwa Dataran Tiananmen tidak berlaku, sebaliknya China mencapai pendemokrasian bersama-sama negara Eropah Timur yang lain pada tahun 1989?

Bagi golongan idealis, of course semua benda indah-indah belaka akan berlaku: bebas bersuara, bebas berpolitik, bebas rasuah. Dan menurut pandangan “democratic peace theory”, negara demokratik juga lebih mencintakan keamanan, jadi China akan jadi kurang agresif, tak macam hari ini asyik nak cari gaduh pasal Laut China Selatan.

Tapi kalau fikir dari sudut yang lebih realistik, pendemokrasian negara gergasi seperti China pasti akan membawa kepada disintegrasi daripada dalaman. Gerakan pemisah akan jadi kuat di Xinjiang dan Tibet. Masalah pertama yang dihadap oleh Rusia selepas kejatuhan Soviet ialah masalah pemisah di Chechnya. Pembangunan ekonomi China mungkin akan terbantut, tiada pertumbuhan 8% setahun yang memberi kesan limpahan kepada ekonomi serantau Asia Timur termasuk Malaysia.

Antara demokrasi, kebebasan, kestabilan dan kemakmuran, you can’t always have it all. Liberalisasi ekonomi tak semestinya membawa kepada liberalisasi politik, dan “kemajuan” politik juga tidak menjamin “kemajuan” ekonomi. Renung-renungkan lah kita nak apa sebenarnya di dunia ni.


Mastema: Syaitan Versi Masyarakat Yahudi

Kitab-kitab Yahudi secara amnya tidak menjelaskan secara spesifik mengenai figura syaitan yang terkandung di dalam ajaran Yahudi. Namun begitu, dalam salah satu catatan terawal mereka ada menyebut tentang makhluk syaitan bernama Mastema.

Gambaran tentang Mastema sebenarnya tidak jauh beza dengan syaitan menurut perspektif Islam, malah mirip dengan konsep Iblis yang difahami oleh orang Islam.

Islam, Kristian dan Yahudi merupakan agama samawi kerana secara jelas wujud perkaitan dalam beberapa faktor mengenai ajaran ini dan pada asalnya merupakan agama yang berlandaskan wahyu dari langit, maka tidak hairan jika terdapat beberapa persamaan yang signifikan dalam ketiga-tiga ajaran tersebut.

Catatan bertulis mengenai Mastema boleh ditemui dalam karya Biblical Apocrypha, koleksi-koleksi kitab kuno yang dianggap sebagai deuterocanonical books iaitu kitab yang tidak diiktiraf ketulenan-nya(kisah israiliyat) dan tidak termasuk ke dalam ‘canonical books’ seperti Perjanjian Lama(Old Testament) dan Perjanjian Baru(New Testament).

Di samping itu, konsep Mastema mempunyai kecenderungan terhadap konsep dualisme dalam pemikiran Yahudi awal, menjadikan ia bersifat dinamik dalam kumpulan komuniti Yahudi secara umumnya.

Kisah-Kisah Mastema Dalam Kitab Jubilees/Leptogenesis

Kitab Kuno Jubilees pada mulanya menggambarkan Mastema sebagai malaikat yang berkuasa namun dengan kelebihan yang ada membuatkannya mula menderhakai Yahweh.
Lantaran itu, sembilan dari sepuluh pengikut Mastema telah dipenjarakan ke suatu lembah yang dalam. Walau bagaimanapun, salah satu daripada mereka dibenarkan oleh Yahweh untuk melaksanakan tugasan ke atas manusia.

Selepas tamat banjir, Mastema telah memainkan peranan penting ketika zaman kebangkitan Israil. Namun dalam beberapa waktu, Mastema telah bertindak sebagai pendusta selain sering memberi ancaman besar pada kaum Israil dan pengikut Yahweh.

Dalam banyak kejadian menurut teks Yahudi kuno menceritakan bahawa terdapat cubaan untuk memanipulasi Nabi Abraham/Ibrahim supaya Ibrahim mengorbankan anaknya Ishak. Namun tidak diendahkan kerana baginda hanya patuh terhadap Yahweh walaupun hampir mengikuti suruhan Mastema sehingga Yahweh datang menggagalkan rancangan jahat Mastema.

Lanjutan itu, teks-teks Yahudi Kuno juga menggambarkan Mastema sebagai syaitan yang berkuasa ke atas roh-roh jahat dan golongan penyembah berhala manakala Israil adalah golongan yang diperintah secara langsung oleh Yahweh.

Disini boleh dilihat bagaimana perpecahan kelompok antara pengikut Mastema dan pengikut Yahweh diwujudkan. Yahudi sebagai agama bersifat monotheistic melarang umatnya menyembah berhala dan sangat kontra dengan Mastema yang lebih menyenangi penyembah berhala.

Mereka percaya pada akhir zaman nanti semua manusia akan dibebaskan daripada pemerintahan Mastema dan segalanya diserahkan kepada kekuasaan Yahweh.

Sumber Utama Dan Faktor Mengenai Mastema

Tak banyak teks-teks Yahudi menceritakan secara terperinci mengenai syaitan bernama Mastema ini di dalam kitab mereka kecuali sumber utama yang boleh didapati pada kitab Jubilees, kemungkinan ia ditulis pada abad ke-2 SM semasa zaman John Hyrcanus.

John Hyrcanus merupakan seorang ketua Rabbi Yahudi dari Dinasti Hasmonean, Dinasti ini ditubuhkan selepas pemberontakan Maccabean berlaku pada 166 Sebelum Masihi.

Pemb-rontakan Maccabean berlaku apabila Seleucid Antiochus IV Epiphanes cuba merosakkan kuil orang-orang Yahudi.

Sebagai tindak balas, orang Yahudi di Palestin telah memb-rontak atas dasar tidak berpuas hati dengan tindakan Seleucid Antiochus IV kemudiannya golongan Yahudi berjaya membentuk pentadbiran teokrasi bebas dalam jangka masa pendek.

John Hycranus dikenali kerana beliau banyak menyumbang dalam usaha mengembangkan pengaruh Judea di rantau itu dengan menakluk wilayah di Utara Palestin selain mereka turut memusnahkan kuil pesaing mereka iaitu kaum Samaritan di Gunung Gerizim.

Bukan itu saja, bahkan John Hycranus berjaya menundukkan orang Edom di bahagian Selatan dan memaksa mereka menganut agama Yahudi.

John Hyrcanus licik berpolitik dengan ‘menunggang’ agama Yahudi sebagai cara untuk menyatukan pemerintahannya dengan menyatukan semua pentadbiran di bawah agama yang sama.

Dalam konteks seperti yang diterangkan inilah merupakan faktor mengapa kitab Jubilees ditulis. Watak antagonis seperti Mastema diwujudkan ketika kesedaran mengenai ‘nasionalism’ kaum Yahudi meningkat kerana beberapa orang sarjana mengemukakan cadangan bahawa kemunculan Syaitan Mastema adalah percubaan orang Yahudi untuk membezakan diri mereka daripada bangsa lain atau membezakan diri mereka dengan Yahudi yang murtad.

Oleh itu, Pengisian yang terkandung dalam kitab Jubilees cuba menyampai makna tersirat mengenai orang-orang Yahudi yang berpegang teguh pada ajaran Yahudi adalah umat pilihan tuhan dan selamat berada di pihak yang baik, sedangkan bangsa-bangsa lain, serta orang-orang Yahudi yang murtad berada di bawah pemerintahan Mastema(syaitan) yang sentiasa bergelumang dalam kegelapan.


Apa Beza Cerita Seram & Thriller?

Baru-baru ini saya menonton filem Hereditary (2018). Selepas menulis ulasan tentangnya, saya mula membaca ulasan serta komentar daripada orang lain. Rata-ratanya ramai yang menyukai filem ini. Namun tak kurang juga yang membenci dan merasa tertipu selepas menontonnya.

Bergaduh tentang minat atau taste memang tidak akan pernah selesai. Malah kualiti karya dan taste individu pun masih ramai yang tak dapat bezakan. Jadi saya mahu lari jauh sedikit dan menulis tentang perbezaan cerita seram dan thriller. Harus diingat ini bukanlah nukilan seorang pelajar lulusan sekolah perfileman. Ini hanyalah pandangan orang biasa yang gemar menonton filem.

Genre seram dan thriller mempunyai beberapa persamaan. Kedua-duanya jika dipersembahkan dengan bijak, mampu memberikan kesan yang sama kepada penonton sehingga mereka tidak senang duduk. Inilah punca mengapa ramai orang mudah terkeliru dalam memahami dua genre ini. Asalkan takut, seram. Asalkan terkejut sana terkejut sini, seram. Tanggapan ini walaubagaimanapun tidaklah 100% benar.

Kita boleh memahami istilah seram dan thriller dengan kembali kepada takrif perkataan itu sendiri. Untuk genre thriller, filem ini bertujuan mengikat perhatian penonton dan mewujudkan rasa ‘thrill’. Ini biasanya dicapai dengan menyuntik rasa ingin tahu, misteri, cemas dan takut ke dalam jiwa penonton. Filem seram pula lebih menumpukan kepada membangkitkan rasa takut. Lazimnya ini dilakukan dengan membuat penonton terkejut, menjerit, melompat daripada kerusi dan sebagainya.

Walaupun kelihatan berbeza, namun elemen utama dalam kedua-dua genre ini adalah untuk membangkitkan ketegangan dalam diri penonton. Biasanya filem thriller akan meninggalkan persoalan dalam diri penonton dan seringkali jalan ceritanya dibincangkan dalam khalayak yang lebih luas.  Filem seram pula jarang-jarang meninggalkan kesan yang demikian. Sebaliknya penonton akan pulang bersama rasa takut dan ngeri yang lazimnya bersifat sementara.

Satu lagi perbandingan ialah pada jalan cerita dan susunan plot. Penonton filem thriller sering mendapat kepuasan apabila disajikan dengan jalan cerita yang mendebarkan. Unsur plot twist yang sinonim dengan filem thriller juga menjadi penyebab genre ini digemari ramai. Penonton harus meneka siapakah sebenarnya identiti penjahat dan apakah motifnya sejak awal cerita sehingga akhir. Filem seram pula biasanya memiliki jalan cerita yang mudah diramal. Kadangkala penonton sudah dapat menduga apa yang akan berlaku seterusnya.

Sebagai rumusan :

Semakin industri filem berkembang, semakin banyak filem yang dihasilkan tanpa kategori genre yang jelas. Jurang antara genre semakin kabur dan walaupun hal ini ada kekurangannya, ia sebenarnya telah membuka ruang yang lebih luas untuk para penonton mula mencari kelainan dalam bentuk hiburan yang mereka mahukan.

Rujukan :

Artikel ini ditulis oleh Haikal Fansuri dari Ipoh Perak. Selain penulisan artikel, beliau turut menulis kisah-kisah fiksyen bertemakan thriller dan misteri. Karya nukilannya boleh dibaca secara percuma menerusi page Haikal Fansuri


Rahsia Di Sebalik Permaisuri Firaun Bernama Nefertiti

Sebut saja nama Firaun Akhenaten, pengkaji Mesir Purba cukup mengingati baginda dengan Aten. Aten ialah agama baru yang dijaja baginda yang menolak semua dewa-dewi Mesir dan menyembah satu Tuhan yang dipanggil Aten. Selain Aten, nama Nefertiti juga sinonim dengan Akhenaten.

Bagi pengkaji Mesir Purba, tidak banyak maklumat yang diketahui tentang permaisuri Akhenaten itu. Tiada maklumat berkenaan tarikh kelahiran atau kemangkatan baginda. Yang pasti, Nefertiti dibesarkan di istana diraja dengan kehidupan serba mewah dan lengkap.

Kekayaan sebegini bukan asing semasa era pemerintahan ayahanda Akhenaten, Amenhotep III. Pada ketika itu, Mesir Purba berada di puncak kegemilangannya tanpa dicabar sesiapa.

Apabila Nefertiti menginjak usia remaja, baginda berkahwin dengan Akhenaten yang ketika itu memakai gelaran Amenhotep IV. Tetapi ramai sejarawan percaya usianya jauh lebih muda semasa berkahwin dengan pewaris takhta Mesir Purba itu. Semasa Akhenaten menginjak usia pertengahan 20-an atau awal 30-an, baginda menaiki takhta menggantikan ayahandanya.

Pada tahun kelima pemerintahannya, nama Amenhotep IV yang digunakannya digugurkan dan digantikan dengan nama Akhenaten yang kita kenali hari ini. Bagi menandakan perubahan penyembahan agama sepanjang rejimnya, baginda turut menamakan semula Nefertiti dengan gelaran Neferneferuaten Nefertiti.

Orang Mesir Purba sudah biasa menyembah dewa-dewi seperti Amon, Ra, Anubis, Osiris dan Isis. Bila diminta meninggalkan semua itu semata-mata untuk menyembah agama baru Akhenaten, ia bukannya sesuatu yang mudah diterima.

Bagi meningkatkan penerimaan, taraf Nefertiti diangkat sama taraf dengannya dari segi aspek penyembahan Aten. Dengan dekri tersebut, ia meletakkan kedudukan baginda jauh lebih tinggi berbanding permaisuri-permaisuri Firaun lain. Kelahiran puteri sulung, Meritaten menunjukkan perkahwinan mereka mendapat rahmat dan berkat Aten – satu bentuk propaganda bagi menyakinkan warga Mesir Purba untuk menyembah Aten.

Dan sebagai tanda bahawa era dewa-dewi Mesir Purba sudah berakhir, Akhenaten memilih untuk bersemayam di ibu kota pilihannya Amarna. 250 batu di utara tebing timur Sungai Nil. Untuk beberapa tahun seterusnya, banyak wang dibelanjakan di situ bagi melonjakkan Aten sebagai anutan penduduk Mesir Purba.

Di Amarna, kebanyakan patung yang dibuat untuk Akhenaten dan Nefertiti mempunyai banyak persamaan seperti muka dan hidung panjang, badan panjang, perut buncit dan pinggang lebar. Persamaan ini bertujuan menunjukkan kepada warga Mesir Purba bahawa Aten merupakan ibu dan bapa kepada mereka. Perkara ini amat ditekankan Akhenaten bagi mewujudkan perpaduan dan mengundang keberkatan kepada negara.

Perubahan gaya artistik ini turut didorong oleh keinginan perubahan yang dibawa baginda. Seni bagi Akhenaten merupakan propaganda terbaik untuk menyebarluaskan ajaran Aten. Justeru, sebarang bentuk patung sebelum ini diubah kepada bentuk yang lebih bebas – dengan Nefertiti dan puteri-puterinya sebagai subjek golongan artisan Mesir Purba.

Di sebalik imej kerabat Mesir Purba yang harmoni, di luar sana, perubahan yang dibawa Akhenaten amat signifikan. Perbelanjaan besar untuk membina Amarna pada 1349 SM mengakibatkan perbendaharaan kerajaan kosong. Penguatkuasaan agama Aten menggantikan sembahan dewa-dewi Mesir Purba menimbulkan rasa kurang senang ramai warga Mesir ketika itu.

Sentimen ini tidak dibantu dengan hakikat kebanyakan buruh yang dibawa ke Amarna terdiri daripada golongan remaja dan kanak-kanak. Sementara cukai yang dikenakan bagi mengisi semula perbendaharaan sukar diterima oleh rakyat. Terima kasih kepada Akhenaten, semua bentuk kekayaan yang dibina Amenhotep III dibazirkan begitu saja tanpa sebarang hasil.

Selepas bertakhta sebagai Firaun selama 17 tahun, baginda mangkat pada usia 40 tahun. Selepas Tutankhamun menaiki takhta, segala perubahan yang dibawa Akhenaten segera dimansuhkan. Amarna yang sepatutnya pusat penyebaran agama Aten ditinggalkan begitu saja. Sementara semua rekod berkenaan baginda sama ada dipadamkan atau dimusnahkan.

Tetapi ramai tertanya-tanya apa yang terjadi kepada Nefertiti. Ada menyangka baginda tidak menonjolkan diri selepas Tutankhamun menaiki takhta. Namun begitu, ada juga yang membangkitkan teori bahawa baginda sebenarnya pernah memerintah Mesir Purba secara tidak langsung.

Mengikut teori ini, beberapa tahun sebelum mangkat, Akhenaten mengangkat Nefertiti sebagai pemerintah bersama Mesir Purba. Setelah baginda mangkat, pemerintahan diatur secara sementara olehnya menggunakan nama Ankhkheperure Smenkhkare sebelum Tutankhamun cukup matang diangkat sebagai Firaun seterusnya.

Jika teori ini benar, ini menjadikan Nefertiti menyertai kelab eksklusif pemerintah wanita Mesir Purba. Tetapi ini juga meletakkannya dalam kedudukan sama seperti Hatshepsut yang menaiki takhta sebagai Firaun bagi melindungi putera tirinya Thutmose III. Bagaimanapun, tanpa sebarang rekod atau bukti arkeologi yang menyokong teori ini, ia sekadar teori di atas kertas.

Satu lagi persoalan yang memeningkan kepala pengkaji Mesir Purba ialah lokasi sebenar makam baginda. Mengikut perancangan, Nefertiti sepatutnya dimakamkan di Makam Diraja Akhenaten, Amarna. Tetapi ekskavasi sekitar Amarna dan Lembah Raja-Raja yang turut menempatkan makam Tutankhamun tidak menemukan permaisuri kesayangan Akhenaten itu.

Tetapi imbasan yang dibuat pada makam Tutankhamun mendapati wujud anomali di bawah makam baginda. Ini menyebabkan pengkaji Mesir Purba berspekulasi ini berkemungkinan lokasi sebenar makam Nefertiti. Sama ada teori ini benar atau tidak, ia satu prospek yang mengujakan komuniti pengkaji Mesir Purba.

RUJUKAN

National Geographic. (2022. 3 Mac). Nefertiti was more than just a pretty face.


Cornflakes Dicipta Untuk Tangani Masalah Selalu Onani

Cornflakes merupakan bijirin yang sangat sinonim dengan rakyat Malaysia terutamanya bila tiba musim perayaan. Malahan sajian seperti cornflakes madu senantiasa menghiasi bekas kuih di setiap rumah ketika hari raya. Bukan itu sahaja, pelbagai resepi berkaitan cornflakes berjaya dihasilkan oleh rakyat Malaysia seperti cornflakes coklat dan salted egg conflakes. Tapi orang cakap cornflakes ini sihat sebab ianya adalah bijirin, betul ke?

Buat pengetahuan anda semua, Cornflakes merupakan salah satu makan yang tergolong dalam kelompok bijirin. Secara rawaknya, bijirin memiliki pelbagai kebaikan dan manfaat kepada tubuh badan kita jika diambil secara bijiran penuh.

Bijiran penuh ialah bijirin yang lengkap dengan tiga komponen iaitu bran, germa dan endosperma. Bijiran penuh mengandungi lebih banyak nutrien, serat makanan, vitamin B, vitamin E, zat besi, asid lemak dan fitonutrien.

Bijirin penuh sangat berkhasiat dan semestinya menjadi sebahagian daripada diet kerana memberi pelbagai manfaat kepada kesihatan. Salah satu komponen penting dalam bijirin penuh ialah serat makanan yang membantu mengurangkan risiko penyakit tidak berjangkit. Sebagai contoh adalah penyakit kardiovaskular, diabetes dan beberapa penyakit lain.

Serat makanan juga memberikan kesan positif dalam pengurusan berat badan kerana mampu membuat kita kenyang. Serat makanan juga boleh mencegah dan mengurangkan risiko obesiti. Cornflakes boleh jadi sangat tidak sihat apabila anda mengambil secara berlebihan dan ditambah lagi dengan pelbagai manisan. Sekarang kita kenal pula bagaimana cornflakes boleh tercipta.

Cornflakes wujud apabila seorang doktor yang bernama John Kellog mengambil keputusan untuk mencipta snek sihat. Snek tersebut dicipta daripada oat dan jagung yang dibakar menjadi kepingan kecil seakan-akan biskut.

Pada awalnya, dia menggelarkan makanan ini sebagai “granula”. Walau bagaimanapun, nama ini kelihatan agak teruk dan sama dengan produk yang dihasilkan oleh James Caleb Jackson. Di atas desakan undang-undang, Kellog terpaksa mengubah produknya kepada “granola”.

Seterusnya, Kellog telah menghasilkan beberapa jenis bijirin yang berbeza termasuklah empingan jagung (cornflakes) sebagai makanan sihat. Dia bekerjasama dengan abang iaitu Will Kellog untuk menghasilkan serta menjualnya kepada orang ramai.

Namun begitu Will yang kurang berminat dengan makanan yang sihat dan lebih mahir dalam perniagaan bimbang produk itu tidak dapat dijual. Dia mahu menambah lebih gula ke dalam empingan jagung itu untuk menjadi lebih enak tetapi kurang dipersetujui John.

Pengakhirannya, Will mula menjual bijirin itu melalui perniagaan sendiri yang kemudiannya menjadi “Kellog Company”. Situasi ini juga membuatkan kedua-dua adik beradik ini bertengkar selama berdekad.

Oleh itu, lahirlah empingan jagung atau lebih dikenali sebagai CORNFLAKES.

Sedikit fakta menarik yang perlu anda ketahui adalah cornflakes juga dicipta untuk mengurangkan tabiat masturbasi dalam kalangan lelaki terutamanya.

Penciptanya iaitu John Kellog mendapati masturbasi adalah satu tabiat yang sangat sukar untuk ditangani. Malah implikasi daripada perbuatan maturbasi ini akan menyebabkan seseorang itu menerima kesannya di masa hadapan seperti mati pucuk salah satunya.

Bagi mengatasi masalah ini, John Kellog menyatakan bahawa diet yang sihat mampu menghalang kita semua teringin lakukan masturbasi. Kekerapan menikmati makanan ringan dan daging dikatakan mampu meningkatkan keinginan seksual. Dia juga mendapati bijirin dan kekacang mampu membendung seseorang memiliki keinginan seksual yang tinggi hingga melakukan maturbasi. Bermula sejak itu, John Kellog berusaha menghasilkan makanan yang sihat seperti cornflakes.

Jadi kepada mereka yang tidak boleh kurangkan maturbasi mungkin boleh mulakan diet sihat dengan kerap makan cornflakes. Jika tidak mampu juga, anda boleh berpuasa.

RUJUKAN:

Soniak, M. (2018, Mac 7). Corn flakes were part of an anti-masturbation crusade. Mentalfloss.


Komet, Asteroid, Meteoroid, Meteor Dan Meteorit: Apa Perbezaan Antara Mereka?

Selain memiliki planet ,

sistem suria kita juga dihiasi dengan pelbagai lagi jasad-jasad samawi yang lain seperti komet , asteroid dan juga meteoroid .

Ramai dalam kalangan kita masih lagi keliru dengan perbezaan di antara komet , asteroid dan meteoroid .

Jadi , di dalam artikal ini , saya akan menerangkan secara ringkas berkenaan perbezaan ciri jasad-jasad samawi tersebut iaitu komet , asteroid , meteoroid serta meteor dan juga meteorit.

KOMET :-

¤ objek samawi yang mengelilingi matahari dengan orbit yang berbentuk elips .

¤ komet mengandungi ais , batu , metana , ammonia dan pelbagai sebatian yang lain .

¤ apabila komet semakin hampir dengan matahari , jasadnya akan menunjukkan koma yang kelihatan seperti lapisan samar seperti atmosfera yang menyelubungi komet

¤ koma terhasil kerana radiasi daripada matahari menyebabkan lapisan luar ais pada komet mengewap .

¤ Disebabkan radiasi serta angin matahari pada komet juga dapat menghasilkan ekor pada komet .

¤ komet kebanyakkannya berasal dari kawasan awan Oort dan juga lingkaran kuiper

¤ contoh : komet Halley , Komet Encke , komet Ison .

ASTEROID :-

¤ objek samawi ini merupakan batuan yang mengelilingi matahari .

¤ saiz asteroid ada yang kecil dan juga ada yang besar tetapi lebih kecil daripada planet .

¤ asteroid juga dikenali sebagai planetoid atau planet minor .

¤ kebanyakkan asteroid dijumpai dikawasan lingkaran asteroid yang berada di antara planet marikh dan planet musytari

¤ asteroid biasanya terbentuk daripada batuan dan juga logam .

¤ contoh : pallas , vesta . .

METEOROID :-

¤ di luar angkasa , terdapat pelbagai sisa daripada objek objek samawi seperti sisa debu daripada komet atau serpihan batuan daripada asteroid .

¤ sisa dan serpihan inilah yang dipanggil meteoroid .

¤ saiz meteoroid lebih kecil daripada asteroid . Kadang saiznya hanya sebesar batu kerikil dan pasir atau lebih kecil ..

METEOR :-

¤ merupakan meteoroid yang memasuki atmosfera bumi disebabkan faktor tarikan graviti bumi .

¤ meteoroid yang memasuki atmosfera bumi akan terbakar lalu menghasilkan jalur cahaya yang hilang dalam sekelip mata .

¤ jalur cahaya yang terhasil daripada meteoroid yang terbakar itu dipanggil meteor atau tahi bintang .

¤ kadang , bumi akan melalui kawasan yang padat dengan meteoroid .

¤ ketika lalu dikawasan yang padat dengan meteoroid , akan berlakunya satu fenomena yang dipanggil musim

” Hujan meteor / pancuran meteor ”

¤ contoh : lyrids , geminids , orionids

METEORIT :-

¤ merupakan meteoroid yang memasuki atmosfera bumi tetapi tidak terbakar sepenuhnya disebabkan saiz nya yang besar lalu jatuh ke permukaan bumi …

Sekian . .

“ Majulah Falak Untuk Ummah “


Bill Gates Hanya Membenarkan Anaknya Memiliki Telefon Pada Usia 14 Tahun

Siapa tidak kenal usahawan teknologi maklumat Bill Gates pengasas Microsoft. Gates seorang yang genius malah sanggup berhenti belajar dari Harvard apabila menemui masa depan dengan Microsoft. Kini harta Gates dikatakan bernilai USD 86 Bilion ( RM 380 Bilion Ringgit ) lebih besar dari KDNK sesetengah negara.

Bill Gates berkahwin dengan Melinda Gates pada tahun 1994 dan dikurniakan 3 orang anak berusia 21, 18 dan 15 tahun. Walaupun ada segala-galanya tetapi Bill Gates mengikuti gaya lama dalam membesarkan anak-anak malah begitu sederhana menjalani kehidupan.

Gates mengasuh anaknya dengan disiplin dan berperaturan. Anaknya tidak dimewahkan dan diberi elaun bulanan yang sepatutnya. Malah telefon bimbit hanya diberikan kepada anaknya pada usia 14 tahun. Ini berdasarkan kajian Microsoft Foundation yang mendapati pada peringkat umur tersebut barulah kanak-kanak sesuai untuk diberikan telefon bimbit dan menggunakannya.

Malah Gates menetapkan waktu makan tidak ada telefon bimbit di atas meja makan. Baginya waktu makan malam adalah waktu berkualiti bersama keluarga bukannya sibuk dengan hal lain. Gates akan berbual-bual dengan anaknya waktu makan malam.

Walaupun Gates seorang yang kaya tetapi dia tidak memanjakan anak-anaknya. Malah separuh daripada hartanya didermakan kepada Bill And Melinda Gates Foundation bagi membantu mereka yang miskin dan meningkatkan kualiti kesihatan global seperti digariskan di dalam laman web.

“Our goals are focused on heling the poorest and improving education and spend half our money on global health.”

Kita bagi anak kita telefon pada usia berapa agaknya?

Sumber :

How To Think Like Bill Gates. Daniel Smith. 2015. Michael Omara Books Limited.

Bill and Melinda Foundation Website.


5 Piramid Purba Yang Korang Tak Tahu Pun Kewujudannya

Tanpa dapat dinafikan, Piramid Agung Giza merupakan salah sebuah ikon yang paling masyhur dari dunia purba. Namun hakikatnya, terdapat ribuan piramid lain yang wujud bukan sahaja di Mesir, tetapi di seluruh dunia, termasuklah Eropah, Asia, Oceania dan Amerika.

Sehingga ke hari ini, kita belum berupaya menjelaskan mengapa begitu banyak tamadun purba membina piramid pada sekitar waktu yang sama walaupun kebanyakannya tidak pernah pun berinteraksi antara satu sama lain. Apapun, kebanyakan binaan monumental ini bertahan sehingga ke hari ini sebagai legasi tinggalan tamadun-tamadun purba. Dalam artikel ini, kita akan meninjau lima buah piramid yang agak kurang dikenali.

PIRAMID DI TENGAH KOTA ROME, ITALI

Rome sememangnya masyhur dengan binaan-binaannya yang unik seperti Colosseum, Pantheon, Pasar Trajan dan Forum Rom. Namun, terdapat satu binaan yang seringkali tidak disebut, iaitu piramid. Tepat di tengah-tengah kota Rome berdiri sebuah piramid berusia 2000 tahun, dengan ukurannya 30 meter di setiap sisi dan 35 meter tinggi. Ketinggiannya ini tentu sekali tidak akan membuatkannya terlepas dari pandangan mata, namun tetap jua tidak ramai yang pernah mendengar nama Piramid Cestius.

Piramid Cestius dibina di Laluan Ostiensis, iaitu sebuah jalan yang penting di zaman Rome purba, sekitar kurun ke-18 hingga kurun ke-12SM. Tidak seperti piramid-piramid Mesir yang fungsinya sebagai makam diragui, Piramid Cestius sememangnya dibina dengan tujuan khusus sebagai sebuah makam.

Di dalam piramid ini terdapat sebuah ruang pengebumian yang menurut prasasti yang terdapat di bahagian timur dan barat piramid, menempatkan jasad seorang ahli politik Rom yang bernama Gaius Cestius Epulo, seorang tribune, praetor dan ahli majlis paderi. Prasasti kedua pula mencatatkan bahawa pembinaan piramid ini siap dalam tempoh 330 hari.

PIRAMID-PIRAMID TENERIFE, KEPULAUAN CANARY

Tenerife yang bertempat di Kepulauan Canary agak masyhur sebagai sebuah destinasti pelancongan utama. Namun, ramai pelancong yang mengunjungi pulau berkenaan tidak menyedari kewujudan piramid-piramid di sana. Siapakah yang membina piramid itu, bila ia dibina dan mengapa ia dibina?

Piramid-piramid ini berdiri di Guimar, sebuah bandar di bahagian selatan Tenerifa. Dibina dengan menggunakan batu lava tanpa penggunaan sebarang lepa (atau adunan simen), kewujudan piramid-piramid ini mencetuskan banyak kontroversi dalam kalangan ahli akademi. Satu kajian meletakkan usia piramid-piramid ini pada kurun ke-19M, berdasarkan ujian pentarikhan yang dilakukan ke atas barangan tembikar yang ditemui berhampiran tapak piramid berkenaan.

Kajian ini juga mengandaikan bahawa piramid-piramid ini tidak lain hanyalah sebuah timbunan batu volkanik yang ditimbunkan oleh para petani ketika membersihkan kawasan tersebut. Namun, andaian ini dibantah. Seorang peneroka dari Norway yang bernama Thor Heyerdhal menyatakan bahawa piramid-piramid ini dibina oleh suku Guanche, masyarakat Berber asli yang menghuni Kepulauan Canary setelah berpindah ke kepualaun itu sekitar 1000SM.

Hayerdahl mengemukakan bahawa piramid-piramid ini direka supaya mempunyai tingkat-tingkat yang bertangga, di samping kesejajarannya dengan kedudukan jasad samawi mempunyai tujuan-tujuan khusus, misalnya bagi mengadakan upacara tahunan pada Solstis Musim Panas. Pada tahun 1991, Juan Antonio Belmonte Avilles, Antonio Aparicio Juan, dan Cesar Esteban Lopes, yang masing-masing merupakan pakar dari Institusi Astrofizik Canary, menyatakan bahawa sisi-sisi teres yang panjang yang mengelilingi piramid-piramid Guimar merupakan tanda arah solstis musim sejuk dan musim panas.

Heyerdahl mengandaikan bahawa piramid-piramid Canary ini membentuk sebuah titik perhentian geografik di antara tamadun Mesir purba dan Maya, sekaligus melahirkan kontroversi yang menggamit minat seluruh sejarahwan, ahli arkeologi, ahli astronomi dan masyarakat umum yang meminati bidang tersebut.

PIRAMID AGUNG CHOLULA, MEXICO

Walaupun piramid ini diperakui oleh Guinness Book of Records sebagai piramid terbesar di dunia dari segi isipadu, tidak ramai yang pernah mendengar nama Piramid Agung Cholula. Lokasinya terletak benar-benar di luar bandar Puebita. Piramid ini dibina khas untuk kultus Quetzalcoatl, salah satu dewa utama dalam pantheon Mesoamerika. Pada era pra-Colombia, Cholula merupakan sebuah bandar besar dan berfungsi sebagai pusat keagamaan di tanah tinggi Mesico.

Pembinaan piramid-kuil ini dimulakan pada kurun ke-2SM dan menjalani beberapa peringkat pengubahsuaian sebelum mencapai bentuknya yang terakhir. Sekitar tahun 1100M, bandar ini jatuh ke tangan Toltec-Chichimeca dan piramid ini serta-merta ditinggalkan lantaran piramid-piramid kuil yang baru sudah pun dibina. Seiring peredaran masa, piramid ini pun ditutupi oleh rupa bumi dan belantara. Hanya pada tahun 1910, iaitu tahun di mana kerajaan Mexico memulakan projek pembinaan sebuah pusat rawatan mental, barulah piramid purba ini ditemui.

PIRAMID PUTIH XIAN, CHINA YANG SETINGGI 1000 KAKI

Di dataran rata lagi terpencil yang terletak di Wilayah Shaanxi, berhampiran ibu kota purba Xi’an, terdapat belasan piramid yang kurang dikenali oleh masyarakat luar. Kewujudan makam-makam di kawasan ini bercampur-aduk dengan legenda berkenaan sebuah piramid setinggi 1000 kaki yang kononnya lebih megah berbanding Piramdi Agung Giza. Walaupun sebilangan pihak meyakini Piramid Putih Xi’an sebagai binaan yang sama dengan Permakaman Maoling (makam Maharaja Wu Han) jika dilihat dari udadra, terdapat juga pihak yang mengandaikan bahawa piramid legenda itu masih belum ditemui.

Laporan tentang penampakan sebuah piramid putih gergasi di China hadir lebih kurang sekurun yang lalu di dalam entri-entri diari seorang pedagang merangkap ejen pelancongan dari Amerika, iaitu Fred Meyer Schroder. Beliau kononnya ternampak sebuah piramid gergasi dari jauh ketika sedang berjalan dengan seorang sami Buddha di Wilayah Shaanxi pada tahun 1912. Schroder menganggarkan bahawa piramid tersebut setidak-tidaknya berukuran 300 meter tinggi dan setiap sisinya pula sepanjang 500 meter. Ukuran sebegini secara tidak langsung mengandaikan bahawa isipadu piramid tersebut sepuluh kali ganda lebih besar berbanding Piramid Agung Mesir.

Bogdo, si sami Buddha dari Monggolia yang berjalan bersama Schroder memaklumkan bahawa usia piramid itu setidak-tidaknya mencecah 3000 tahun dan pengetahuan tentang kewujudan piramid itu terkandung dalam dokumen-dokumen monastik purba. Menurutnya lagi, piramid itu agak masyhur dalam legenda tempatan.

Selain itu, terdapat dua peristiwa lain yang melibatkan penampakan piramid putih ini.

Penampakan pada 1940an ini dilaporkan oleh juruterbang  yang penerangan masing-masing mengukuhkan lagi dakwaan Schroder berkenaan saiz dan ciri piramid berkenaan. Sebilangan pihak berpendapat bahawa piramid itu mungkin berdiri di Pergunungan Qin Ling. Kedudukannya yang berada di celahan gunung-ganang yang tinggi dan jurang-jurang yang dalam menyukarkan usaha untuk menemukannya. Ramai penyelidik dan peneroka cuba mencari Piramid Putih Xi’an, namun tiada yang meraih keberhasilan.

PIRAMID BANDAR CARAL, PERU YANG BERUSIA 5000 TAHUN

Tamadun Norte Chico dari Supe, Peru merupakan tamadun pertama yang diketahui di Amerika. Ibu kota tamadun ini ialah Kota Keramat Caral, sebuah metropolis berusia 5000 tahun yang lengkap dengan amalan pertanian yang kompleks, adat-istiadat yang kaya, dan seni bina monumental yang agung, termasuklah binaan batu dan tanah, kuil, amfiteater, plaza-plaza berbentuk bulat, kawasan perumahan dan piramid enam tingkat.

Kota purba ini ditemui buat pertama kali pada tahun 1905 oleh Max Uhle, seorang ahli arkeologi dari Jerman. Pun begitu, hanya pada tahun 1970an barulah ahli-ahli arkeologi menyedari bahawa bukit-bukit yang dahulunya dianggap sebagai bukit semula jadi pada hakikatnya adalah piramid bertingkat. Memasuki 1990an, keluasan penuh bandar Caral dan enam buah piramid di dalamnya berjaya diteroka setelah ia terselindung selama lima ribu tahun lamanya.

Walaupun pada hari ini kita sudah pun menyedari kewujudan ribuan piramid di seluruh dunia, ilmuwan mengandaikan bahawa masih terdapat ratusan piramid lagi yang belum ditemui.

TERJEMAHAN:

April Holloway. (7 Oktober 2017). 5 Pyramids of the Ancient World that You May Not Have Heard About. Ancient Origins.
https://www.ancient-origins.net/ancient-places/5-pyramids-ancient-world-you-may-not-have-heard-about-008922


Senjata Api Tok Gajah

Dulu masa masih menuntut di Uni saya ada jumpa beberapa dokumen-dokumen laporan pegawai British tentang peristiwa penentangan di Pahang di zaman Tok Bahaman dan Mat Kilau. Oleh sebab masa tu saya baca suka-suki je sebab tengah cari bahan untuk kajian lain so saya hanya baca dua tiga kali imbas je. Tapi apa yang pasti peristiwa penentangan yang dilakukan oleh orang-orang Melayu terhadap penjajah terutama penjajah British, bukanlah hanya dilakukan dengan bersenjatakan keris, tombak, parang, pedang dan sumpit sahaja tetapi mereka sangat banyak menggunakan senjata api.

Persitiwa inilah yang mencetukan minat saya untuk menulis tentang senjata api Melayu pada zaman Uni dulu kalau aokmer nok tahu dan memulakan saya untuk menulis blog tentangnya.

Topik senjata api dalam sejarah orang Melayu ini dah pernah saya sentuh dulu dalam blog dan posting-posing lain di fb ni, tapi saya nak sentuh semula sebab masih ada lagi orang kita yang tertinggal kereta api padahal orang lain dah naik MRT baru dah.

Saya masih ingat lagi masa saya sekolah menengah dulu di TV1 ada slot tayangan drama atau mungkin dokumentari (saya tak berapa ingat) pahlawan nasional seperti Dato Bahaman, Mat Kilau, Tokku Paloh, Tok Janggut, Haji Abdul Rahman Limbong dan lain-lain. Saya sempat tengok sampai habis yang episode Mat Kilau dan Dato Bahaman.

Tapi alangkah peliknya saya waktu tu dan rasa doif sangat dengan orang kita zaman dahulu sebab apa yang dipaparkan dalam rancangan tu ialah Dato Bahaman dan orang-orangnya serta Mat Kilau dan Tok Gajah lawan British macam stail Shaka Zulu punya African warrior, teriak-teriak ‘serang!…serang!’ sambil hunus keris pendek dengan tombak dan parang je. Masa tu saya ni tak berapa celik sejarah sangat lagi walaupun minat tu tinggi, so saya anggap memang orang Melayu zaman tu lawan British langsung tak guna senjata api dan kalau ada pun sorang dua je kot. Tapi yang jelas dalam rancangan tu memang tak ada yang bawa senjata api malah Dato Bahaman dan Mat Kilau watak utamanya pon hunus keris je.

So bila saya dah masuk Uni dan sempat selongkor Arkib Negara sikit maka terkentutlah saya bila saya jumpa catatan British yang sebut bahawa angkatan Dato Bahaman, Mat Kilau dan Tok Gajah lengkap bersenjata api. Ye, deme gune senjata api pohpaleih aok weeeihhh.

Bukan nye gune kerih, sumpit dan pedang serta tombak semata-mata. Cumanya tidaklah keseluruhan angkatan deme te ande senjata api, sebab senjata api ni zaman itu adalah komoditi yang mahal, jadi jumlahnya mungkin tak sampai beribu-ribu laras tetapi cukup lah untuk memberikan tentangan kepada pihak British selama beberapa tahun. Dan kalau dah Dol Said di Naning yang menentang Britsih berdekad lebih awal dari Dato Bahaman tu pon dah guna senjata api berupa Pemuras dan Istinggar, inikan pulalah di zaman Bahaman dan Mat Kilau, tentulah deme ande sejate api weih aokmer.

Tapi peliknya bile koi dengor orang kita dok cerite tentang kepahlawanan Tok Bahaman dan Mat Kilau serta Tok Gajah, yang banyak kita dengar ialah tentang kehebatan ilmu kebal deme, kehebatan keris deme, kehebatan silat deme tapi hampir tak ada langsung yang sentuh pasal senjata api yang mereka gunakan. Diburukkan lagi hal ini apabila stesen TV milik kerajaan sendiri memaparkan yang pahlawan Melayu zaman British dahulu doif gile sampai pergi perang pakai keris pendek je sambil tujah-tujah angin.

Sebenornya kalau aokme nok tahu, pasukan Tok Bahaman zaman Perang Semantan tu bukan sahaja guna senjata api tempatan seperti Istinggar dan senapang hentak malah mereka juga guna senjata api import antara yang terbaik di zaman itu. Buktinya ialah saya terbaca satu catatan dari sebuah makalah yang menyebut bahawa, selepas British berjaya mengepung dan menyerang Kubu Jeram Ampai, mereka telah berjaya merampas banyak senjata api, dan peluru-peluru dalam guni. Malah pihak British juga telah berjaya merampas perahu yang dipercayai milik Tok Gajah yang ditinggalkan di tebing sungai.

Dalam Perahu itu British telah jumpa satu benda. Anda nak tahu apa yang depa jumpa? Mereka telah jumpa Winchester, bukan adik beradik Sam dan Dean Winchester dari citer Supernatural tu weih tapi Winchester Rifle atau Senapang Winchester! Kalau anda nak tahu pada zaman itu senapang Winchester dianggap sebagai antara senapang terbaik dunia dan di barat ia dikenali dengan gelaran ‘The Gun that Won the West’. Regenya juga bukan murah. Ia juga adalah senjata yang hanya boleh diimport dari negara pak cik Sam, USA. Itu baru satu perahu yang tertinggal, kita tak tahu ada berapa banyak lagi senjata api yang sempat dibawa lari oleh Tok Bahaman, Tok Gajah, Mat Kilau dan orang-orangnya semasa dalam buruan.

Jadi lepas ni kalau anda bayangkan Tok Bahaman, Mat Kilau dan Tok Gajoh pegi perang lawan Beritih, jangan le aokme dok bayangkan deme te rodok-rodok kerih je memanjang, tapi bayangkan lah yang mereka menyusup di celah-celah hutan Pahang dengan Whincester Rifle di tangan sambil membidik musuh.

Sudoh-sudohle kite memperbodohkan nenek moyang kita dengan menggambarkan mereka doif dan primitif, sedangkan mereka mungkin lebih bijak, pandai, kreatif dan berjaya dari kita sekarang ini. Cukuplah hanya geng Kiasu dan geng Chola je yang kutuk dan memperbodohkan nenek moyang kita, jangan kita pulak tumpang sekaki memperbodoh dan memperlekehkan mereka hanya kerana kita merasa rendah diri terhadap bangsa sendiri atau ada inferiority complex.

Sekian pengakuan koi.

*Gambar menunjukkan Winchester Rifle edisi 1873.


Kajian Saintis Mengatakan Orang Pendek Susah Jatuh Sakit

Ada banyak kelebihan jadi orang tinggi berbanding orang pendek. Antaranya seperti dapat ambil barang di tempat yang dicapai dan langkah lebih panjang semasa berjalan atau berlari. Tetapi orang pendek patut bersyukur kerana mereka lebih susah jatuh sakit berbanding orang tinggi.

Ini berdasarkan satu kajian yang diketuai Sridharan Raghavan dari Pusat Perubatan VA Wilayah Pergunungan Rocky, Amerika Syarikat baru-baru ini. Mengikut kajian yang diterbitkan dalam jurnal PLOS Genetics itu, orang tinggi berisiko menghidap neuropati periferi dan jangkitan kuman pada kulit dan tulang (misalnya, ulser kaki dan tapak kaki). Pada masa sama, risiko mereka mendapat penyakit jantung dan tekanan darah tinggi pula rendah.

Ketinggian seseorang itu bila mencecah usia dewasa ditentukan oleh ribuan varian gen yang digabungkan faktor-faktor persekitaran seperti status sosio-ekonomi. Sebelum ini, saintis cuba mengenalpasti sama ada ketinggian seseorang itu memberi kesan besar dari segi risiko kesihatan atau faktor-faktor yang mempengaruhi ketinggian seseorang. Bagaimanapun, kaitan antara ketinggian manusia dengan penyakit tidak pernah dijadikan sebagai subjek kajian.

Untuk kajian ini, pasukan pengkaji menganalisis data 323,793 orang bekas anggota tentera AS yang menyertai Program Veteran Juta VA. Program tersebut direka untuk mencari kaitan antara gen, faktor persekitaran dan penyakit. Kajian sama turut melihat lebih 1,000 ciri fizikal dan tabiat peserta kajian sekaligus menjadikan ia sebagai kajian hubungkait penyakit dan ketinggian yang terbesar pernah dilakukan setakat ini.

Keputusan kajian ini mengesahkan orang tinggi lebih berisiko mengalami pemfibrilan atrium, vena varikos dan neuropati periferi. Pada masa sama, mereka berdepan risiko rendah mengalami penyakit jantung koronari, tekanan darah tinggi dan kandungan kolesterol yang tinggi.

Disebabkan kumpulan saiz sampel yang besar, pasukan pengkaji juga dapat menilai sejauh mana pengaruh jantina terhadap ketinggian manusia dan penyakit. Misalnya, wanita tinggi lebih terdedah kepada penyakit lelah dan gangguan saraf periferi berbanding lelaki.

Hubungkait pelbagai jenis gen yang berkait dengan ketinggian dan penyakit membolehkan pengkaji melihat sebab sesuatu penyakit tidak lagi dikaitkan dengan sebab persekitaran atau berat badan. Begitupun, kajian ini masih tidak menjelaskan bagaimana ketinggian manusia boleh mempengaruhi punca sesebuah penyakit kepada orang tinggi.

Hal ini boleh diatasi dengan kajian lebih lanjut berkenaan punca sesebuah penyakit dan kaitannya dengan ketinggian manusia. Ini termasuk mengenalpasti bahan biokimia atau cara saiz fizikal memberi reaksi kembali terhadap fungsi badan manusia.

Selain itu, fokus kajian seterusnya sepatutnya menambah bilangan saiz sampel dengan menambah bilangan individu dari populasi yang lebih luas. Ini terpakai bukan saja kepada individu yang berlainan etnik (misalnya golongan Afrika-Amerika dan Asia-Amerika), kelompok bukan veteran dan golongan wanita. Dengan membuka ruang kepada bilangan peserta yang lebih ramai, ini dapat membantu pasukan pengkaji menterjemah data dan membuat kesimpulan yang lebih tepat.

Salah satu implikasi kajian ini ialah lebih banyak ujian kesihatan khusus untuk orang tinggi. Namun begitu, menurut Tamar Sofer dari Sekolah Kesihatan Awam T.H. Chan Harvard, lebih banyak kajian perlu dibuat sebelum ujian sebegitu dapat dilaksanakan secara amali di peringkat klinikal.

Memang diakui manusia tidak boleh berbuat apa-apa dari segi ketinggian. Tetapi dengan mengetahui kaitannya dengan beberapa jenis penyakit, ini sekurang-kurangnya membantu membuat persiapan termasuk mengetahui cara merawat penyakit yang dinyatakan. Tak sangka ya, ingat jadi tinggi ini ada faedahnya. Rupanya, tinggi pun ada susahnya juga kan?

Nota kaki

Neuropati periferi – keadaan yang menyebabkan saraf periferi pesakit semakin tidak berfungsi akibat kesan sampingan ubat entiretrovirus (antiretroviral) seperti Didanosine.

Pemfibrilan atrium – aritimia, pencepatan dan gangguan kadar denyutan jantung dan nadi disebabkan disebabkan masalah darah tinggi dan arterosklerosis.

Arterosklerosis – penyakit kronik vaskular yang progresif di mana plak terdiri daripada kolesterol, lipid dan ejen keradangan akan berkumpul di dinding arteri.

Penyakit jantung koronari – penyakit seperti sklerosis atau trombosis yang menghalang pengaliran darah melalui arteri kepada jantung.

Amali – perlaksanaan teori/prinsip di dunia sebenar.

RUJUKAN

Gregory, A. (2022, 2 Jun). More skin infection, less heart disease: study reveals how being tall affects health. The Guardian.

Wong, C. (2022, 2 Jun). Taller people may have a higher risk of nerve, skin and heart diseases. New Scientist.

McRae, M. (2022, 3 Jun). Massive New Study Confirms Being Tall Puts You at Risk of a Bunch of Diseases. Science Alert.


Vaksin Nyanyuk Yang Boleh Mengubah Dunia

Perkataan “nyanyuk” dalam bahasa Melayu mungkin nampak terlalu ringkas. Memanglah ringkas, sebab perkataan itu kalau diterjemahkan adalah “dementia”.

Dalam bahasa perubatan, “nyanyuk” adalah situasi yang ditentukan melalui beberapa simtom berkenaan dengan daya ingatan, kemampuan bersosial dan potensi kognitif. Seseorang yang pelupa tidak semestinya nyanyuk.

Kerana orang yang nyanyuk kalau ingat sekalipun takkan boleh konsisten, kerana otak terjejas sampai memberi kesan pada urusan harian. Senang cakap, sesetengah kes nyanyuk susah untuk susun kata.

Kes nyanyuk sebenarnya berjenis-jenis: 1) vaskular, 2) Lewy, 3) Frontotemporal, 4) Creutzfeldt-Jakob dan 5) Huntington. Tetapi kes paling popular adalah Alzheimer’s.

Terlalu popular sampai rakyat marhaen sangka nyanyuk itu adalah Alzheimer’s, yang berlaku apabila plaque (protein) dan tangle (serat) membuat sekatan jalan raya di otak yang tidak menerima isyarat saraf sampai rοsαk sel-sel saraf.

Jenis vaskular berlaku semasa strok, iaitu ketika saluran dαrαh sama ada tersumbat atau menjadi sempit (Barker, 2021). Sebab itu kena jaga tekαηαη dαrαh dan diabetes… kerana boleh terjerumus pada nyanyuk vaskular (Emdin, et al., 2016).

Dan jenis-jenis lain ada faktor penyumbang dan punca utama tersendiri. Tetapi jujur kata, Alzheimer’s berlaku kerana ada “peηcεrοbοh”. Kalaulah sistem imun boleh diajar melαωαη peηcεrοbοh ini…

Kegigihan Saintis Dalam Membangunkan Vaksin

Masalah nyanyuk adalah cabaran sangat besar dalam dunia sekarang. Kalau zaman dulu, masalah ini mungkin mudah diuruskan. Hari ini ramai dalam kalangan rakyat berumur pertengahan masih bergelut dengan hidup.

Definisi anak derhaka sudah tidak boleh terpakai sangat sekarang. Seseorang yang gigih bekerja bukan sama sekali tamak wang… sebaliknya banyak komitmen seperti hutang misalnya. Jadi bukan senang untuk mereka letak jawatan dan balik jaga ibu bapa jika salah seorang menjadi nyanyuk.

Situasi ini tidak berlaku di Malaysia saja. Amerika Syarikat pun sama. Hari ini sembilan juta rakyat Amerika Syarikat didapati meηghiδαp penyakit nyanyuk. 5.4 hingga 7.2 juta terkena jenis Alzheimer’s. Jadi jika ada vaksin yang boleh mencegah, statistik boleh dikurangkan begitu mendadak. Itulah aspirasi Hospital Brigham and Women (BWH) dalam negeri Massachusetts.

Manusia sekarang memang bernasib baik kerana hidup dalam zaman keemasan vaksin. Kepakaran sudah ada, hanya perlu dana sahaja. Apabila ada dana, apa-apa pun boleh jalan.

Vaksin melαωαη SARS-CoV-2 boleh dicipta dalam tempoh setahun, kerana ilmu tentang koronavirus sudah digali selama lima dekad. Jadi ada peluang untuk Alzheimer’s diberi perhatian sama, kerana ilmu tentang penyakit ini sebenarnya lebih tua iaitu sejak tahun 1901.

Pasukan saintis dalam BWH berada dibawah pemantauan sarjana saraf seperti Dr. Tanuja Chitnis. Mereka menggunakan penyelidikan Dr. Howard Weiner, yang mengkaji potensi vaksin Alzheimer’s sejak tahun 2002.

Jenis Vaksin Yang Digunakan

Satu benda semua belajar sepanjang COVID-19. Pembangunan vaksin bermula dengan calon (vaccine candidate) dulu. Jika terbukti selamat dan berkesan, baru calon diisytihar vaksin. Buat masa sekarang, penyelidikan Weiner adalah calon.

Mereka menggunakan kaedah sembur dalam hidung (nasal spray) tanpa menggunakan sebarang bahan tοκsiκ.

Kalau ikut hipotesis Weiner, calon ini diharap boleh merawat (treatment) dan mencegah (prophylactic).

Selama ini saintis tidak tahu punca nyanyuk. Bukan manusia saja boleh nyanyuk. Monyet pun sama. Apabila saintis menguji kaedah rawatan pada otak monyet, baru mereka nampak punca Alzheimer’s adalah kerana sistem saraf (Patel, et al., 2021). Jadi calon vaksin Weiner merangsangkan sel dαrαh putih supaya boleh berlαωαη dengan plaque dalam otak (Spalding, 2021).

RUJUKAN:

Barker, J. (2021, Jun 14). Vascular Dementia. Web MD.

Emdin, C., et al. (2016). Blοοδ Prεssυre and (ditapiskan) of Vascular Dementia. Stroke. 116.

Patel, A., et al. (2021). Innate immunity stimulation via CpG oligodeoxynucleotides ameliorates Alzheimer’s disease pathology in aged squirrel monkeys. Brain.

Spalding, K. (2021, November 18). Nasal vaccine for Alzheimer’s disease set to begin Phase I trial. IFL Science.


Menafsir Alegori Politeism Dalam Life Of Pi

Menurut Edward Burnett Tylor, sistem kepercayaan manusia melalui beberapa transisi evolusi iaitu dinamisme(kepercayaan terhadap benda-benda di sekitar manusia yang diyakini memiliki kekuatan ghaib), animisme(kepercayaan kepada makhluk halus dan roh), politeisme(kepercayaan atau pemujaan kepada lebih dari satu Tuhan), henoteisme(keyakinan kepada satu Tuhan tanpa mengingkari adanya dewa lain atau makhluk halus) dan monoteisme(kepercayaan bahawa Tuhan adalah tunggal dan berkuasa penuh ke atas segala sesuatu). Menyelusuri filem Life Of Pi ini memberikan pandangan yang senada dengan tafsiran Edward Burnett Tylor tersebut.

Melalui khabar angin yang tersebar luas, nama-nama besar seperti M. Night Shyamalan, Alfonso Cuarón dan Jean-Pierre Jeunet pernah dikaitkan untuk menjadi pengarah kepada filem ini namun akhirnya mereka mengundurkan diri disebabkan Life Of Pi mungkin ‘terlalu berat’ atau ‘terlalu kompleks’ untuk divisualkan ke layar perak. Ironinya, pengarah dari Taiwan, Ang Lee hadir dengan magis, merealisasikan novel falsafah ini ke adikarya yang sangat spektakular samada visual, didaktik mahupun nilaian ambiguitinya.

Kejayaan Life Of Pi yang diberitakan sudah mengutip lebih 609 million USD ini sedikit sebanyak dipengaruhi faktor imaginasi tinggi sutradaranya iaitu Ang Lee yang sebelum ini sukses menerusi filem Crouching Tiger Hidden Dragon (2000), Hulk (2003) dan Brokeback Mountain (2005), dibantu dengan penjiwaan watak pelakonnya yang terdiri daripada Irfan Khan, Gérard Depardieu, Tabu, Suraj Sharma dan Adil Hussain. Selain itu, filem ini diperkemas dengan kesan visual oleh Rhythm & Hues Studios, sinematografer oleh Claudio Miranda dan susunan muzik oleh Mychael Danna yang juga dilihat berjaya mevariasi perjalananan filem ini menempa mercu tanda kejayaannya.

Menyelongkar intipati naskhah berat ini meyakinkan kita bahawa ia dibina dengan asas aposteriori yang kukuh samada novelnya mahupun terjemahan layar sinematiknya. Aposteriori bermaksud pengetahuan yang diperolehi sesudah pengamatan secara emperikal, eskperimen dan sebagainya dilakukan sebelum satu-satu bahan itu diterbitkan. Yann Martel pastinya merangkum novel Life Of Pi ini daripada kajian dan pengamatan yang serius terharap isu perbandingan agama manakala Ang Lee dengan karya segar ini, menyajikan bukan sekadar sebuah filem yang superfisial sebaliknya mengajak kita mentafsir dan menghadam pemaknaan layering(berlapis-lapis) melalui karyanya ini. Malah ianya bukan selapis, sebaliknya berlapis-lapis untuk kita taakul secara ekstensif.

Filem berdurasi 127 minit ini berkisarkan sebuah perjalanan fantasi spiritual Piscine Molitor “Pi” Patel, iaitu seorang pemuda India yang terperangkap di atas sebuah bot keselamatan bersama seekor harimau Bengal bernama Richard Parker selama 227 hari apabila kapal yang dinaikinya tenggelam dibadai ribut taufan. Tragedi tragis itu telah menenggelamkan kapal yang dinaiki oleh Pi dan keluarganya kerana ketelanjuran ‘elocution’ Pi secara sengaja meminta agar hujan dan ribut turun dengan lebih lebat lagi.

Filem ini bermula dengan pengenalan Piscine Molitor Patel (Suraj Sharma) atau lebih dikenali sebagai Pi sebagai watak utama mempunyai seorang bapa yang bertugas sebagai pengurus sebuah zoo di Pondicherry, India. Babak-babak awal yang dibikin ala dokumentari National Geographic sedikit mengujakan. Begitu juga babak bagaimana Pi mendapat namanya dan babak Pi di sekolah yang disuntik dengan sedikit elemen humour mengundang tawa di kalangan khalayak.

Pi dizahirkan sebagai seorang anak muda yang mempunyai sifat inkuiri yang tinggi dimana dia banyak menghabiskan masa senggangnya dengan aktiviti yang menjana ilmu pengetahuannya berkaitan sastera, seni, isu universal dan juga keagamaan.

Sifat ingin tahu yang tinggi Pi berkaitan agama telah membawa transisi positif di dalam membentuk cara hidup dan pemikiran Pi.

Watak Pi dibina dengan membawa pemahaman politeisme(kepercayaan atau pemujaan kepada lebih dari satu Tuhan). Pi digambarkan menganut agama Buddha, Kristian dan Islam dalam satu masa yang sama. Ironinya, ahli keluarga Pi iaitu bapanya ialah seorang atheist dan nihilist. Bapanya tidak membimbing Pi dengan sesuatu yang bersifat substansi sebaliknya menyarankan Pi berfikir secara rasionalisme disamping memberi konotasi berbentuk negatif tentang agama kepada Pi. Ini sedikit menimbulkan polemik kepada sesiapa yang menonton filem ini.

Filem ini juga membicarakan berkaitan sinkretisme iaitu keupayaan Pi untuk melakukan penyesuaian jamak budaya(multikulturisme) walaupun berlakunya jurang perbezaan di dalam aliran kepercayaan. Ini kita nampak melalui babak semasa Pi dan keluarganya sedang mengadap makanan. Keluarga Pi terus makan tanpa berdoa manakala Pi pula dilihat bertafakur seketika, berdoa sebelum menyuap makanan masuk ke dalam mulutnya. Ini memberi persepsi ketidak-pedulikan keluarga Pi terhadap agama manakala Pi pula terbimbing untuk mencari pencerahan di dalam kehidupannya, melalui kehidupan secara beragama, namun mereka masih duduk semeja, walaupun berlainan ideologi. Mis en scene ini memberikan perlambangan bahawa apa pun agama atau kepercayaan yang kita anuti, kita seharusnya membenih semangat toleransi dan menolak indoktrinasi perpecahan yang bersifat merugikan.

Kemudian, naratif filem ini bergerak dengan subplot perpindahan Pi bersama keluarganya ke Kanada disebabkan berlakunya pergolakan politik di India. Dalam perjalanan ke Kanada inilah, berlakunya satu insiden yang tidak diingini, dimana kapal yang dinaikinya telah karam dan peristiwa ini telah mengorbankan seluruh keluarganya.

Melalui insiden ini, Pi terselamat daripada tragedi tersebut tetapi dia terperangkap di atas sebuah perahu keselamatan di tengah Lautan Pasifik yang luas bersama seekor kuda belang, seekor dubuk, seekor orang utan dan seekor harimau yang digelar Richard Parker. Di situlah Pi terdampar hingga akhirnya tinggal dia dan Richard Parker sahaja yang terus berjuang untuk meneruskan kelangsungan hidup mereka.

Babak panjang antara Pi dan Richard Parker ini berputar kepada teori alienasi iaitu proses menuju keterasingan. Kita dihidangkan dengan babak ala filem Cast Away(2000), di mana Pi berseorangan mengharungi lautan yang luas dengan hanya berbekalkan dengan sedikit makanan dan ‘kit ikhtiar hidup’. Pi melalui rutin alienasi yang membosankan di mana dia hanya sekadar menulis diari, menyanyi, mencuba untuk menjinakkan Richard Parker, menadah air hujan untuk dijadikan minuman dan mengira jumlah hari untuk mengisi ruang kosong kehidupannya. Bahkan sebelum-sebelum itu juga, Pi digambarkan sudah menjalani proses alienasi ini di mana dia hidup secara bersendirian melalui babak dia mengamalkan agama secara bersendirian, belajar secara sendirian(baca: kerap diejek oleh rakan-rakannya), duduk bersendirian di bawah jambatan, hidup sendirian setelah kematian ahli keluarga, terperangkap secara bersendirian di atas bot keselamatan dan akhirnya ditinggalkan terdampar sendirian di tepi pantai oleh Richard Parker. Istilah alienasi ini adalah merupakan salah satu cabang sufisme iaitu yang dinamakan sebagai khalwah atau uzlah. Khalwah ataupun uzlah ini adalah merupakan satu proses pemutusan hubungan dengan makhluk menuju penyambungan hubungan dengan Al-Haq iaitu Allah SWT. Di sini kita lihat bagaimana mendalamnya kajian yang dilakukan oleh Yann Marten sebelum menulis novel spiritualnya ini. Namun diakhirnya, watak Pi yang dibina oleh asas alienasi ini dipadam oleh Yann Marten dengan kehadiran manusia yang menyelamatkan Pi di tepi pantai dan perkahwinan Pi dengan isterinya.

Disamping itu, filem ini bercakap soal efikasi kendiri yang dibina kukuh melalui watak Pi. Menerusi babak di atas bot keselamatan, Pi melalui saat yang kita ibaratkan sebagai “kais pagi makan pagi, kais petang makan petang” untuk meneruskan kehidupannya. Pada usianya yang terlalu muda dia terpaksa meninggalkan“the comfort zone” (baca: kasih sayang ibubapa) tanpa kerelaannya. Namun Pi dengan semangat kental dan idealismenya, mampu untuk menangani semua itu dengan jayanya. Ini sedikit kontradik dengan anak-anak muda kita yang lebih suka menyalurkan lebihan tenaga mereka berlumba haram ataupun melakukan aktiviti yang merugikan masa muda mereka. Ingat, tempoh muda hanya sekali sahaja dalam kehidupan kita.

Selain daripada itu, filem ini juga berkisar dalam ruang lingkup falsafah kehidupan manusiawi. Ia mengajak kita berfikir secara kritikal dan integral tentang konsep ontologi iaitu hakikat ketuhanan, hakikat kosmologi dan hakikat kemanusiaan. Hakikat ketuhanan hadir menerusi babak Pi dianugerahkan dengan nikmat ikan terbang yang datang secara tiba-tiba sebagai makanan untuk dia dan Richard Parker, juga nikmat nyawa kerana Pi tidak mati dibaham Richard Parker dan di saat Pi kehilangan semangat untuk hidup, Tuhan telah memberi kekuatan kepadanya dengan mendamparkan Pi di sebuah pulau ajaib. Kita juga disajikan dengan hakikat kosmologi menerusi babak interaksi Pi mencabar ribut taufan dan hakikat kemanusiaan hadir menerusi babak Pi mahu menyelamatkan ahli keluarganya yang terperangkap di dalam kapal semasa insiden kapal tenggelam.

Keterlangsungan sosiologi falsafah filem ini juga menekankan berkaitan teori hukum tiga tahap(law of three stages) iaitu hukum tentang perkembangan tahap inteligensi manusia. Hukum ini jika diwacanakan melalui filem ini bolehlah kita dibahagikan kepada tiga tahap perkembangan pemikiran Pi iaitu teologi(babak pencarian agama Pi), metafizik(perjalanan spiritual Pi di Lautan Pasifik) dan tahap ilmiah(kebahagiaan abadi yang dikecapi oleh Pi diakhirnya).

Namun, khalayak mungkin sedikit kaget dengan penamat filem ini yang mencetus sedikit keraguan difikiran kita samada mahu menerima apa diceritakan Pi itu benar belaka atau sekadar rekaannya. Di sini kita nampak bagaimana bijaknya karya ini mengakhiri penceritaannya. Ang Lee menutup filem ini dengan memberikan persoalan kepada kita samada kisah Pi ini sebenarnya kisah eksistensialisme ataupun ianya hanya sekadar mitos semata? Ang Lee tidak sekadar mahu kita tinggalkan kisah ini sekadar sebuah pengalaman visual indah di pawagam, sebaliknya mahu karya ini ditaakul dan difikirkan seluas-luasnya didaktisme dan ambiguitinya usai tontonannya.

Di akhirnya, filem ini membawa kita kepada perbicaraan antropomorfisme. Antropomorfisme adalah atribusi karakter manusia kepada makhluk selain manusia. Pi memberi perumpamaan melalui kisah kedua bahawa pelaut Taiwan adalah kuda belang, tukang masak yang kasar adalah dubuk, ibunya adalah orang utan dan dirinya sendiri adalah harimau.

Pi dengan senyumannya, meninggalkan kita satu persoalan besar. Yang mana satu kisah adalah kisah yang benar lantas dia membuka kepada kita 2 jawapan, samada kisah pertama atau kisah yang kedua sambil memerangkap kita dengan penyataan “adakah kamu percaya kepada kisah yang pertama atau kedua, jika kamu percaya yang pertama, nescaya kamu percaya kepada Tuhan”.

Saya senada dengan rakan Pi, memilih kisahnya yang pertama. Anda bagaimana?


Fizik Disebalik B0m Atom Yang Dilepaskan Di Atas Hiroshima Dan Nagasaki

Pada 6 dan 9 Ogos 1945, dua b0m nuklear telah dijatuhkan di Hiroshima dan Nagasaki. Letvpan tersebut telah membunuh sekitar 90,000 hingga 140,000 orang di Hiroshima – jumlah ini terdiri daripada 39% penduduk di Hiroshima. Di Nagasaki pula, sekitar 60,000 hingga 80,000 orang terbunuh – jumlah ini terdiri daripada 32% penduduk di Nagasaki. Kebanyakan yang terbunuh terdiri dalam kalangan orang awam.

Pada tahun 1938, ahli-ahli fizik dari Jerman, Otto Hahn dan Fritz Strassmann telah menemui proses pembelahan nuklear. Penemuan ini membolehkan mereka memenangi Hadiah Nobel Kimia pada tahun 1944.

Berita penemuan ini telah dibawa oleh Neils Bohr di Amerika Syarikat dan telah mencetuskan minat dalam kalangan ahli fizik untuk membuat kajian lebih lanjut. Penemuan ini juga telah memberikan inspirasi kepada Leo Szilard dan Enrico Fermi dalam penemuan proses tindak balas berantai nuklear yang bertanggungjawab dalam pembinaan b0m atom pertama dunia dan reaktor pertama dunia.

Penemuan proses tindak balas berantai nuklear telah menimbulkan kebimbangan kepada Szilard sekiranya para saintis Jerman cuba untuk mencipta b0m atom. Kebimbangan ini memuncak apabila terbitnya dua kertas kajian berpengaruh daripada Sigfried Flugge, ahli fizik Jerman, yang menulis tentang eksploitasi tenaga nuklear. Pada 24 April 1939, Jerman telah membangunkan projek b0m atom di bawah seliaan Kurt Diebner. Walau bagaimanapun, Szilard tidak mengetahui tentang kewujudan projek ini pada ketika itu, dia cuma membuat andaian atas kebimbangannya.

Perkara ini telah membuatkan Szilard membuat keputusan untuk mendesak Presiden Amerika Syarikat pada ketika itu, Franklin D. Roosevelt untuk mencipta b0m atom juga bagi tujuan untuk melawan rejim Adolf Hitler. Szilard telah merangka sepucuk surat sebanyak dua muka surat yang menceritakan tentang kemungkinan untuk mencipta b0m atom berasaskan tenaga nuklear dan menyatakan kebimbangan sekiranya Jerman dapat menciptanya terlebih dahulu.

Szilard tidak begitu popular pada ketika itu dan suratnya mungkin tidak bernilai di mata presiden. Maka, surat itu ditandatangan oleh Albert Einstein – saintis paling popular di dunia. Surat itu menunjukkan seolah-olah ditulis oleh Einstein sendiri.

Mungkin ramai telah mengenali Einstein sebagai seorang pasifis – menentang sebarang bentuk peperangan dan keganasan. Tetapi Einstein tetap seorang yang pragmatik. Sekiranya dia berdiam diri, Jerman akan mencipta b0m atom dan hal itu tidak berakhir dengan baik untuk orang Yahudi, kebebasan dunia dan dunia saintifik.

Hasil daripada surat ini, terbangunnya Projek Manhattan yang cukup terkenal pada tahun 1939 untuk membangunkan b0m atom. Projek ini amat sulit sehinggakan Kongres sendiri tidak mengetahui tentang kewujudannya. Projek Manhattan telah merekrut lebih 130,000 orang dan telah menelan belanja sebanyak $2 bilion (bersamaan $23 bilion pada tahun 2008).

Apakah fizik di sebalik kekuatan b0m nuklear ini?

Untuk memahaminya dengan lebih baik, perlu kita fahami terlebih dahulu beberapa perkara. Objek terdiri daripada ketulan-ketulan atom. Meja, buku, rumah, awan, pokok, malah manusia pun terdiri daripada ketulan-ketulan atom. Atom pula terdiri daripada zarah-zarah (particles).

Zarah-zarah ini termasuklah elektron, proton dan neutron. Proton dan neutron terletak dalam nukleus. Elektron pula bergerak mengelilingi nukleus tersebut. Nukleus dalam atom mengandungi daya nuklear kuat – salah satu daya teras alam. Daya nuklear ini cukup kuat untuk mengikat proton-proton dan neutron-neutron dalam satu biji nukleus. Mahu diturutkan, proton-proton akan menolak antara satu sama lain kerena mereka mempunyai caj yang sama.

Ideanya ialah kuasa nuklear dapat dicapai dengan memecahkan ikatan daya nuklear kuat. Proses ini dipanggil sebagai pembelahan nuklear iaitu proses memecahkan daya nuklear kuat, lalu mengakibatkan terpisahnya gabungan sebahagian proton dan neutron dalam nukleus.

Satu lagi proses untuk mendapatkan kuasa nuklear ialah melalui proses pelakuran nuklear – gabungkan semula zarah-zarah tadi dengan menghasilkan semula ikatan daya nuklear kuat. B0m nuklear dapat terhasil melalui dua tindak balas nuklear ini. Tetapi b0m yang mel3tupkan Hiroshima dan Nagasaki iaitu Little Boy dan Fat Man melalui proses pembelahan nuklear untuk menghasilkan tenaga nuklear yang kuat.

Pembelahan nuklear dapat dilakukan dengan membedil neutron ke arah unsur (element) yang mahu dibelah sehinggakan terputusnya ikatan daya nuklear kuat yang mengikat proton dan neutron.

Neutron digunakan untuk membedil kerana neutron tidak bercas. Jadi, ia mudah diserap oleh nukleus untuk memecahkan nukleus itu sendiri. Terputusnya ikatan daya nuklear kuat akan menghasilkan tenaga yang amat kuat. Tenaga ini amat kuat kerana tenaga itulah yang mengikat dengan kuat proton-proton dan neutron-neutron dalam satu kedudukan.

Walaupun kesemua unsur mempunyai daya nuklear kuat, tidak semuanya sesuai untuk melalui proses tindak balas nuklear. Tubuh kita pun mempunyai daya nuklear kuat, tetapi tubuh kita tidak sesuai untuk menghasilkan tenaga nuklear. Kita ambil contoh unsur yang mudah iaitu uranium – unsur yang digunakan untuk mel3tupkan Hiroshima.

Uranium-238 (U-238) ialah uranium stabil yang terpampang dalam jadual berkala. Tetapi U-238 tidak sesuai digunakan untuk proses pembelahan nuklear kerana U-238 tidak dapat menghasilkan tenaga yang cukup untuk melalui proses pembelahan nuklear selepas menyerap neutron bertenaga rendah.

Ini bermaksud, U-238 memerlukan tenaga yang tinggi untuk memecahkan ikatan daya nuklear kuat. Hal ini amat berbeza dengan uranium-235 (U-235). U-235 merupakan unsur uranium tidak stabil yang terdiri daripada 0.72% uranium asli (natural uranium) – peratusan selebihnya terdiri daripada U-238 (99.284%) dan U-234 (0.0055%). Neutron bertenaga rendah sudah cukup untuk U-235 melalui proses pembelahan nuklear.

Selain itu, unsur yang tidak sesuai ialah unsur yang tidak mampu melalui proses tindak balas berantai nuklear. Apakah proses tindak balas berantai nuklear? Apabila neutron membedil U-235, tenaga nuklear terhasil melalui proses pembelahan nuklear.

Selain tenaga, U-235 akan menghasilkan barium (Ba), kripton (Kr) dan 3 biji neutron, ataupun U-235 akan menghasilkan xenon (Xe), strontium (Sr) dan 2 biji neutron. Neutron-neutron yang terhasil ini akan membedil atom-atom U-235 yang lain. Maka, lebih banyaklah proses pembelahan nuklear yang berlaku, lebih banyaklah tenaga nuklear yang dihasilkan – inilah tindak balas berantai nuklear.

U-238 tidak mempunyai kemampuan seperti ini. Selain tidak mampu menghasilkan jumlah neutron yang cukup, U-238 juga tidak mampu menghasilkan neutron yang cukup tenaganya untuk untuk melalui proses tindak balas berantai nuklear. Selain daripada ciri-ciri yang telah disebutkan, mempunyai jangka separuh-hayat (half-life) yang panjang dan mudah didapati juga merupakan ciri penting untuk menjadi calon bahan pembelahan nuklear.

Disebabkan U-238 mempunyai peratusan yang tinggi dalam uranium asli, proses pengasingan isotop perlu dilakukan untuk membuatkan uranium asli itu kaya (enriched) dengan U-235 – meningkatkan peratusan U-235 sehingga 85%. Selain itu, letvpan b0m atom tidak terhasil daripada satu atom U-235, tetapi beberapa kilogram. Dalam Little Man mengandungi 64 kg U-235, tetapi kurang daripada 1 kg yang melalui proses pembelahan nuklear. Anda bayangkan sekiranya 64 kg yang melaluinya, silap hari bulan satu Jepun boleh musnah.

Selain pembelahan nuklear, pelakuran nuklear juga boleh menghasilkan tenaga nuklear yang kuat. Terbalik dengan proses pembelahan nuklear, pelakuran nuklear adalah proses menggabungkan beberapa unsur dan menghasilkan unsur lain. Penggabungan tersebut turut menghasilkan tenaga nuklear.

Matahari adalah contoh relau gergasi yang melalui proses pelakuran nuklear. Kalau kita tertanya-tanya mengapa matahari boleh membakar walaupun tiada oksigen di angkasa. Jawabnya matahari tidak melalui proses pembakaran (combustion), tetapi pelakuran nuklear – tidak memerlukan oksigen.

Selepas perang, Einstein menyesal kerana pernah menandatangani surat tersebut. Ketika Projek Manhattan ditubuhkan, Einstein tidak pernah terlibat. Dia tidak mengetahui tentang perkembangan b0m atom yang sedang berjalan dan tidak mempunyai pengaruh ke atas apa-apa keputusan yang berlaku dalam projek mega tersebut.

Einstein pernah berkata, “Kalau saya tahu Jerman tidak berjaya membangunkan b0m atom, saya akan berdiam diri dan tidak berbuat apa-apa.”


Sel Manusia Dalam Embrio Monyet?!

Baru-baru ini, sekumpulan saintis Amerika Syarikat-China berjaya menyuntik sel stem manusia ke dalam embrio monyet. Embrio tersebut kemudiannya dikaji selama 20 hari sebelum dilu.p.uskan. Bagaimanapun, berita ini mengundang rasa gusar dalam kalangan komuniti saintifik tentang etika dan undang-undang di sebalik eksperimen sebegini.

Sebelum ini, saintis menghasilkan embrio spesis campuran atau chimera dengan sel manusia disuntik ke dalam embrio babi dan kambing biri-biri. Kajian ini dibuat di Institut Salk, AS dan diketuai oleh Profesor Juan Carlos Izpisua Belmonte. Profesor Izpisua Belmonte merupakan saintis yang mengetuai eksperimen chimera manusia-babi pertama pada 2017.

Beliau mempertahankan eksperimen itu dengan melihat ia boleh membuka jalan kepada solusi meningkatkan bilangan organ yang boleh dipindahkan untuk pendermaan organ. Selain itu, kajian ini turut membantu saintis memahami pembangunan awal manusia, perkembangan sesebuah penyakit dan perkembangan umur. Profesor Izipisua Belmonte turut memberi jaminan eksperimen ini mematuhi semua panduan etika dan perundangan yang ditetapkan.

Bagaimanapun, tidak ramai yang bersetuju dengan pandangan beliau. Bagi Profesor Julian Savulescu dari Universiti Oxford, eksperimen sebegini disifatkan sebagai cubaan memecahkan tabu tentang kewujudan chimera campuran manusia. Walaupun pasukan tersebut telah memusnahkan embrio dalam tempoh 20 hari, beliau percaya akan ada pihak yang cuba melanjutkan tempoh eksperimen sehingga ia berjaya dihasilkan sekaligus menjadi sumber organ kepada manusiawi.

Manakala Dr Anna Smajdor dari Sekolah Perubatan Norwich di Universiti East Anglia menyifatkan eksperimen ini bakal menimbulkan perdebatan hangat sama ada embrio patut diklasifikasikan sebagai manusia atau tidak. Perdebatan sebegini sudah pasti akan menimbulkan persoalan baik dari segi moral, etika saintifik dan undang-undang.

RUJUKAN:

Briggs, H. (2021). Human cells grown in monkey embryos spark ethical debate. BBC News.


Sejarah Persaingan Jenama Adidas VS Puma

Pada 1 Julai 1924, Adolf ‘Adi’ Dassler bersama-sama abangnya, iaitu Rudolf Dassler telah mendaftarkan perusahaan membekal kasut sukan yang dikenali sebagai ‘Gebruder Dassler Schuhfabrik’ (GDS).

Adi dan Rudolf adalah anak kepada pasangan bangsa Jerman yang bernama Christoph dan Pauline Dassler. Keluarga Dassler menetap di Bandar Franconian, yang terletak di daerah Herzogenaurach wilayah Bavaria, Jerman. Perniagaan Dassler bermula dari ruangan dobi milik ibunya, yang terletak di bahagian belakang rumah keluarga Dassler.

Pada awalnya, idea untuk menubuhkan perusahaan ini datang dari buah fikiran Adi sebagai seseorang yang amat meminati bidang sukan. Berbekalkan tahap ‘passionate’ yang tinggi, Adi memainkan peranan penting sebagai ‘person incharge’ yang menguruskan segala hal berkaitan teknikal khususnya segmen produksi GDS.

Dalam pada itu, Rudolf pula mengambil tugas sebagai ‘head of sales’ yang menguruskan segala urusan berkaitan ‘marketing’ dan jualan GDS, selari dengan sifat ‘extroverted’ yang ada padanya. Keakraban kedua-dua beradik ini berjaya menjadikan GDS sebagai sebuah perusahaan kecil tapi maju lagi berdaya saing.

Untuk dua tahun pertama (1924 hingga 1926), perusahaan mereka hanya memiliki kapasiti pengeluaran sebanyak 50 pasang kasut pada setiap hari. Menjelang tahun 1927, Adi dan Rudolf membuat keputusan untuk menyewa sebuah premis kilang di kawasan bandar Herzogenaurach, di samping menambah bilangan pekerjanya kepada 25 orang bagi meningkatkan kapasiti pengeluaran sehingga 100 pasang kasut pada setiap hari.

Kemudiannya, populariti GDS mula meningkat naik secara drastik lebih-lebih lagi setelah Adi berjaya mendapatkan ‘marketing’ percuma di kejohanan Sukan Olimpik Belanda pada tahun 1928. Adi memberikan penajaan kasut ‘track’ yang direka khas untuk atlet pelari jarak jauh (distance runner) kelahiran Jerman, iaitu Lina Radke. Kejayaan Lina dalam merangkul pingat emas sambil memecahkan rekod dunia telah memberikan nafas baharu buat syarikat GDS secara amnya.

Bagi menambah baik kualiti kasut keluaran mereka, Adi kemudiannya menjalinkan kerjasama dengan Jurulatih Kebangsaan Acara Sukan Padang Jerman, iaitu Josef Waitzer. Kerjasama ini berjaya menjadikan kasut GDS semakin mendapat tempat di hati atlet-atlet sukan, khususnya ketika kejohanan Olimpik Los Angeles yang berlangsung pada tahun 1932.

Menjelang Olimpik Berlin 1936, GDS menambah lagi rekod kejayaan manisnya setelah atlet pelari pecut terkemuka dunia, iaitu Jesse Owens berjaya merangkul 4 buah pingat emas ketika menyarung kasut ‘spikes’ keluaran GDS.

Secara kumulatifnya, GDS telah berjaya membantu atlet sukan berkelas dunia untuk merangkul 7 buah pingat emas, 5 pingat perak dan 5 pingat gangsa di dalam beberapa buah kejohanan sukan peringkat dunia khususnya Olimpik. Kejayaan ini memberikan anjakan paradigma buat GDS, yang mana jenama ini mula mendapat perhatian di persada global.

Seiring dengan peningkatan popularitinya, GDS mengembangkan lagi empayar perniagaan mereka dengan mengambil alih sebuah premis kilang baharu yang terletak di jalan Wurzburger, Bandar Herzogenaurach. Adi dan Rudolf turut menambah bilangan pekerja sehingga 118 orang, sekali gus dapat meningkatkan kapasiti pengeluaran sehingga mencecah 1000 pasang kasut sehari melalui dua buah kilangnya.

Walaubagaimanapun, kejayaan ini hanya sempat dinikmati sehingga tahun 1939, sebelum Kerajaan Jerman pimpinan Adolf Hitler dan Parti Nazi mencetuskan malapetaka besar, yang dikenali sebagai P3rang Dunia Kedua (WW2). Pada era pep3rangan, majoriti entiti perniagaan yang berada di Jerman telah dipaksa untuk menyokong kepimpinan Parti Nazi yang bermula pada tahun 1933. Jika tidak, perniagaan mereka akan ditindas.

Atas faktor itu, Adi dan Rudolf terpaksa memilih untuk menyertai angkatan tentera Nazi sebagai anggota kerahan dan berkhidmat sehingga tahun 1941. Sejurus selepas kontrak perkhidmatan Adi berakhir, kerajaan Nazi telah mengarahkan syarikat GDS untuk menghasilkan 10, 500 pasang kasut sukan untuk kegunaan anggota tentera.

Adi dan isterinya, Kathe Dassler menguruskan GDS sepanjang ketiadaan Rudolf yang masih dalam tempoh perkhidmatan. Sejak itu, hubungan baik antara Adi dan Rudolf mula menjadi renggang. Rudolf merasakan bahawa adiknya tidak layak untuk memimpin perniagaan milik mereka, dengan menyuarakan ketidakpuasan hati beliau di atas tindakan Adi yang seolah-olah banyak membelakangkan dirinya sebagai pemilik bersama.

Menjelang 28 Oktober 1943, kerajaan Nazi mengarahkan kesemua sektor pembuatan agar menghentikan sebarang bentuk pengeluaran produk bagi memberi keutamaan kepada sektor pertahanan. Majoriti premis kilang telah dijadikan sebagai kilang penyediaan alatan ketenteraan, termasuk kilang GDS yang diarahkan untuk membina komponen senjata. Arahan itu berkuatkuasa pada bulan November 1943 sehingga WW2 berakhir pada bulan Mei 1945.

Menjelang tahun 1946, negara Jerman menjalankan proses ‘denazification’ yang melibatkan sebilangan besar rakyat Jerman khususnya bekas-bekas anggota tentera Nazi termasuk Adi dan Rudolf. Mereka berdua telah dikategorikan sebagai Ahli Parti Nazi atas faktor keterlibatan mereka di dalam WW2. Setelah itu, Adi dan Rudolf diharamkan daripada terlibat dengan sebarang aktiviti perniagaan.

Mereka bernasib baik setelah ramai pekerja GDS dan komuniti penduduk Bandar Herzogenaurach mempertahankan reputasi adik beradik Dassler itu. Pada bulan Julai 1946, pertuduhan ke atas mereka berdua telah dikurangkan dan mereka hanya dikenakan hukuman berbentuk ‘2 years of probation’, yang mana hak mereka untuk menguruskan perusahaan GDS dikembalikan sepenuhnya menjelang bulan Februari 1947.

Namun begitu, hubungan Adi dengan Rudolf sudah tidak dapat dipulihkan seperti sedia kala sehingga memaksa mereka membuat keputusan untuk membawa haluan masing-masing. Memasuki tahun 1948, secara rasminya perusahaan Gebruder Dassler Schuhfabrik yang diuruskan oleh adik beradik Dassler sejak tahun 1924 itu berpecah.

Rudolf Dassler terlebih dahulu menubuhkan syarikat perusahaan baharunya yang didaftarkan pada tahun 1948 atas nama ‘Puma’, sejurus selepas beliau mengambil alih kilang kedua milik GDS yang terletak di jalan Wurzburger.

Dalam pada itu, Adolf ‘Adi’ Dassler pula mendaftarkan syarikat ‘Adidas’ pada 18 Ogos 1949 dengan menjadikan kilang pertama milik GDS sebagai medan baharu. Nama ‘Adidas’ diambil bersempena dengan nama panggilannya ‘Adi’ dan ‘Das’ pula dari pangkal nama keluarganya, ‘Dassler’.

Memasuki era 1950an, jenama Adidas dan Puma mula bersaing secara sengit di dalam Bandar Herzogenaurach, yang mana persaingan mereka dikatakan hanya dipisahkan dengan sebatang sungai yang terletak di dalam bandar tersebut. Persaingan tersebut kekal sehingga ke hari ini, sehingga menjadikan jenama Adidas dan Puma sebagai jenama paling terkenal di dunia.

Pada tahun 2019, Adidas dan Puma telah tersenarai di dalam ‘Top 10’ jenama sukan paling bernilai di dunia. Adidas berada di tangga kedua di belakang jenama Nike, dengan perolehan jualan sebanyak $23.16 Bilion USD. Manakala, Puma berada pada kedudukan ke-3 dengan jumlah jualan sebanyak $5.7 Bilion menurut statista.com.

Perseteruan Adolf Dassler dan Rudolf Dassler telah melahirkan dua buah jenama sukan gergasi dunia, sekali gus merancakkan lagi arena sukan dunia sambil diwarnai dengan kualiti dan prestij barangan sukan keluaran mereka. Kalau dulu depa berdua tak bergaduh, mungkin hari ni kita akan pakai kasut sukan jenama Gebruder Dassler Schuhfabrik ‘instead of’ Adidas atau Puma.